**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 20 Μαρτίου 2019, ημέρα Τετάρτη και ώρα 12:10΄, στην Α**ίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Αντιπροέδρου αυτής, κυρίας Εύης Καρακώστα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο κ. Ιωάννης Δραγασάκης, Υπουργός Οικονομίας και Ανάπτυξης, ο κ. Αστέριος Πιτσιόρλας, Αναπληρωτής Υπουργός Οικονομίας και Ανάπτυξης, καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κανονισμού της Βουλής, οι κ.κ.: Κωνσταντίνος Μπακογιάννης, Περιφερειάρχης Στερεάς Ελλάδας, Νικόλαος Σταυρογιάννης, Δήμαρχος Λαμιέων, Παναγιώτης Αγνιάδης, Γενικός Γραμματέας της Κεντρικής Ένωσης Επιμελητηρίων Ελλάδος (ΚΕΕΕ), Εμμανουήλ Μπαλτάς, Σύμβουλος του Προέδρου της Κεντρικής Ένωσης Επιμελητηρίων Ελλάδος (ΚΕΕΕ), Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδος (ΟΕΕ), Δημήτριος Βαργιάμης, Αντιπρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΓΣΕΒΕΕ) και Πρόεδρος της Ομοσπονδίας Βιοτεχνών Υδραυλικών Ελλάδος (ΟΒΥΕ), Ορέστης Παπαδόπουλος, Αντιπρόεδρος του Συνδέσμου Βιομηχανικών Αττικής – Πειραιά (ΣΒΑΠ), Νικόλαος Ροδόπουλος, μέλος ΣΒΑΠ και Πρόεδρος της Ελληνικής Εταιρείας Logistics, Νικόλαος Κουδούνης, Πρόεδρος του Συνδέσμου Βιομηχανιών Στερεάς Ελλάδας (ΣΒΣΕ), Ελευθέριος Αντωνακάκης, Πρόεδρος του Συλλόγου Επιχειρήσεων Βιομηχανικής Περιοχής Ηρακλείου (ΣΕΒΠΗ), Γιώργος Ξηρογιάννης, Διευθυντής του Τομέα Βιομηχανίας, Αναπτυξιακών Πολιτικών και Δικτύων του Συνδέσμου Επιχειρήσεων και Βιομηχανιών (ΣΕΒ), Γεώργιος Καταπόδης, Πρόεδρος της Ενιαίας Ανεξάρτητης Αρχής Δημοσίων Συμβάσεων (ΕΑΑΔΗΣΥ), Γεώργιος Κυρίτσης, Αντιπρόεδρος του Συλλόγου Εργαζομένων της Ενιαίας Αρχής Δημοσίων Συμβάσεων (ΕΑΑΔΗΣΥ), Αντώνιος Μέγγουλης, Διευθυντής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Σπυρίδων Κυρίτσης, Πρόεδρος του Συνδέσμου Μελών Χρηματιστηρίου Αθηνών (ΣΜΕΧΑ), Ελευθερία Αχλαδιανάκη, Γενική Διευθύντρια του ΣΜΕΧΑ, Πέτρος Μαντάς, Πρόεδρος του Πανελλήνιου Συνδέσμου Εγκατεστημένων Επιχειρήσεων Βιομηχανικών Περιοχών (ΠΑΣΕΒΙΠΕ), Ελένη Αλευρίτου, Πρόεδρος του Δ.Σ. της Ένωσης Καταναλωτών «*Η Ποιότητα της Ζωής*» (ΕΚΠΟΙΖΩ), Φωτεινή Καπαλτζόγλου, νομική σύμβουλος της ΕΚΠΟΙΖΩ, Θεόδωρος Καρούνος, Αντιπρόεδρος του Δ.Σ. του Οργανισμού Ανοικτών Τεχνολογιών (ΕΕΛΛΑΚ), Μαριανέλλα Κλώκα, υπεύθυνη Διεκδίκησης Δικαιωμάτων της ΜΚΟ PRAKSIS, Αργυρώ Ζέρβα, Πρόεδρος του Συλλόγου Εργαζομένων της Μονάδας Οργάνωσης της Διαχείρισης Αναπτυξιακών Προγραμμάτων (ΜΟΔ ΑΕ), Ιωάννης Χάλαρης, Πρόεδρος της Ομοσπονδίας Μηχανικών Τεχνικών Ελλάδας (ΟΜΤΕ), Παναγιώτης Πουλιάνος, Πρόεδρος της Ομοσπονδίας Ψυκτικών Ελλάδος (ΟΨΕ), Γεώργιος Βλασόπουλος, Πρόεδρος της Πανελλήνιας Ομοσπονδίας Βιοτεχνών Εγκαταστατών - Συντηρητών Ανελκυστήρων (ΠΟΒΕΣΑ), Αλέξανδρος Κουζούλογλου, Γενικός Γραμματέας της Πανελλήνιας Ομοσπονδίας Σωματείων Εργοληπτών Ηλεκτρολόγων (ΠΟΣΕΗ), Δημήτριος Μπόμπος, Πρόεδρος της Πανελλήνιας Ομοσπονδίας Επαγγελματιών Τεχνικών Εγκαταστάσεων Καύσης (ΠΟΕΤΕΚ), Αλέξανδρος Φλέγγας, Πρόεδρος του Δ.Σ. της Ομοσπονδίας Ηλεκτρολόγων Ελλάδος (ΟΗΕ), Παντελής Μόσχος, Πρόεδρος του Δ.Σ. της Πανελλαδικής Ομοσπονδίας Συλλόγων Παραγωγών Αγροτικών Προϊόντων Πωλητών Λαϊκών Αγορών (ΠΟΣΠΑΠΛΑ), Χρήστος Δανιήλογλου, Γραμματέας της Πανελλαδικής Ομοσπονδίας Συλλόγων Παραγωγών Αγροτικών Προϊόντων Πωλητών Λαϊκών Αγορών (ΠΟΣΠΑΠΛΑ), Πάρης Γραβουνιώτης, Αντιπρόεδρος του Συνδέσμου Βιομηχανικών Βιοτεχνών Ροδόπης και Πρόδρομος Τσιάβος, Πρόεδρος του Οργανισμού Βιομηχανικής Ιδιοκτησίας του Υπουργείου Οικονομίας και Ανάπτυξης.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Μηταφίδης Τριαντάφυλλος, Θεοπεφτάτου Αφροδίτη, Ιγγλέζη Αικατερίνη, Μπγιάλας Χρήστος, Καρακώστα Εύη, Καραναστάσης Απόστολος, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τσιρώνης Ιωάννης, Αντωνιάδης Ιωάννης, Δήμας Χρίστος, Κατσανιώτης Ανδρέας, Βούλτεψη Σοφία, Μπουκώρος Χρήστος, Μπούρας Αθανάσιος, Κωνσταντινόπουλος Οδυσσέας, Τζελέπης Μιχαήλ, Σαχινίδης Ιωάννης, Βαρδαλής Αθανάσιος, Λαζαρίδης Γεώργιος και Μίχος Νικόλαος.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Καλημέρα σε όλες και όλους. Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις». Σήμερα έχουμε την ακρόαση των εξωκοινοβουλευτικών προσώπων (2η συνεδρίαση).

Θα δώσω τον λόγο στον κ. Κυρίτση, ο οποίος μου έχει ζητήσει να μιλήσει πρώτος γιατί έχει υποχρεώσεις μετά.

**ΣΠΥΡΙΔΩΝ ΚΥΡΙΤΣΗΣ (Πρόεδρος του Συνδέσμου Μελών Χρηματιστηρίων Αθηνών – ΣΜΕΧΑ):** Ευχαριστώ πολύ, κυρία Πρόεδρε, για την κατανόηση. Καλημέρα στον κύριο Υπουργό και στους λοιπούς αξιότιμους Βουλευτές. Είμαι ο Πρόεδρος του ΣΜΕΧΑ, του Συνδέσμου Μελών Χρηματιστηρίου Αθηνών και η παρουσία μας σήμερα εδώ έχει να κάνει με το τμήμα του πολυνομοσχεδίου, το οποίο αφορά και αναφέρεται στην Golden Visa.

Όπως γνωρίζετε, κύριε Υπουργέ, υπάρχουν στο πολυνομοσχέδιο διατάξεις για την Golden Visa, οι οποίες επεκτείνουν τον, μέχρι σήμερα, θεσμό της Golden στα ακίνητα και με το πολυνομοσχέδιο αυτό, πλέον δίνεται η δυνατότητα ο θεσμός της Golden Visa να επεκταθεί και σε άλλα προϊόντα. Άρα, επί της αρχής το νομοσχέδιο, κατά την άποψη του ΣΜΕΧΑ και των λοιπών φορέων της κεφαλαιαγοράς - δεν είμαι εξουσιοδοτημένος να μιλήσω αλλά σας μεταφέρω την γενικότερη αίσθηση που υπάρχει - είναι ότι κινείται προς τη σωστή κατεύθυνση.

Θα πρέπει, όμως, να δούμε κάποια επιμέρους χαρακτηριστικά των διατάξεων του πολυνομοσχεδίου, ώστε στην πράξη οι διατάξεις που έχετε συμπεριλάβει να είναι και ελκυστικές και ανταγωνιστικές και αποτελεσματικές. Οπότε, έχοντας υπόψη τα ελάχιστα όρια που βάζει το πολυνομοσχέδιο, 400.000 € για τα επιμέρους επενδυτικά προϊόντα ή 800.000 € για καθαρά μετοχές και ομόλογα, για ελληνικές πάντα μιλάμε κινητές αξίες, δηλαδή για επενδύσεις που θα γίνουν σε ελληνικές αξίες στην Ελλάδα, αυτό είναι ξεκάθαρο και σωστά το νομοσχέδιο το τοποθετεί μ’ αυτή τη διάσταση, μέσω διαφορετικών επενδυτικών σχημάτων και δυνατοτήτων. Θεωρούμε ότι η απόσταση από το υφιστάμενο πλαίσιο που σήμερα υπάρχει για τα ακίνητα των 250.000 €, είναι αρκετά έως πολύ μακριά, με αποτέλεσμα, στην πράξη, εφόσον αυτά τα ελάχιστα όρια δεν τροποποιηθούν προς τα κάτω - και θα πω στη συνέχεια την πρότασή μας - θεωρούμε ότι δε θα είναι ελκυστικό για επενδυτές να έρθουν στην Ελλάδα. Επίσης και να χρησιμοποιήσουν μια επιλογή - γιατί καλό είναι να δίνουμε επιλογές σε επενδυτές - όσον αφορά την τοποθέτησή τους μέσω ελληνικών επενδυτικών προϊόντων για την απόκτηση Golden Visa.

Η πρόταση, λοιπόν, του ΣΜΕΧΑ, η οποία είναι ταυτόσημη, όπως σας είπα και πριν, με την πρόταση του εποπτικού φορέα, της Επιτροπής Κεφαλαιαγοράς και του Χρηματιστηρίου Αθηνών, είναι τα όρια των 400.000 € να κατεβούν στις 300.000 €. Έχουμε, ετοιμάσει κι ένα υπόμνημα, το οποίο θα σας καταθέσουμε, όπου περιγράφουμε αναλυτικά την πρότασή μας.

Επί της ουσίας, για να δικαιολογήσουμε γιατί προτείνουμε αυτή τη διαφοροποίηση, την αλλαγή δηλαδή των ορίων προς τα κάτω, είναι διότι θεωρούμε μ’ αυτόν τον τρόπο ότι όντως τα επενδυτικά προϊόντα θα αποτελέσουν ένα ελκυστικό μηχανισμό μέσω του οποίου μπορούν να έρθουν και να επενδυθούν χρήματα στην ελληνική οικονομία μέσω της κεφαλαιαγοράς. Είναι πολύ σημαντικό και νομίζω όλοι σήμερα το διαισθανόμαστε ότι αυτός ο τρόπος επένδυσης αυτών των χρημάτων θα γίνει με κανόνες και διαφάνεια. Είναι πάρα πολύ σημαντικό αυτό, διότι μέσω της κεφαλαιαγοράς θα υπάρχει η δυνατότητα, ανά πάσα στιγμή, στον επόπτη και κατ' επέκταση τα αρμόδια Υπουργεία, την ίδια ημέρα, να μπορέσουν να βρουν ποιοι έβαλαν τα λεφτά, πότε έβαλαν τα λεφτά, εάν συνεχίζουν και κατέχουν τους τίτλους, πράγμα που είναι πάρα πολύ σημαντικό για να διασφαλίσουμε το πνεύμα του νομοθέτη, ότι δίνουμε την Golden Visa σε ανθρώπους που επενδύουν στην Ελλάδα.

Άρα, λοιπόν, πρότασή μας είναι να κατέβουν τα όρια χαμηλότερα, ώστε να μπορεί να είναι ελκυστικά σε σχέση με τα υφιστάμενα σημερινά όρια και στο τέλος της όλης διαδικασίας να μπορεί ο κάθε ενδιαφερόμενος να επιλέξει, εάν θέλει να επενδύσει σε κινητές αξίες στην Ελλάδα ή να επενδύσει σε ακίνητο. Θέλουμε να δείτε με ζέση την πρότασή μας, να αντιληφθείτε τους λόγους για τους οποίους προτείνουμε αυτή τη μείωση, ώστε εφόσον το νομοσχέδιο περάσει με τις τροποποιημένες διατάξεις για τα ελάχιστα όρια να μπορέσει τελικά να αποτελέσει μια ελκυστική ανταγωνιστική επιλογή για τους επενδυτές.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής)**: Το λόγο έχει ο κ. Σταυρογιάννης.

**ΝΙΚΟΛΑΟΣ ΣΤΑΥΡΟΓΙΑΝΝΗΣ (Δήμαρχος Λαμιέων)**: Καλημέρα σας, κυρία Πρόεδρε, κύριοι Υπουργοί, αξιότιμοι κύριοι Βουλευτές. Εδώ βρίσκομαι σήμερα ως Δήμαρχος του Δήμου Λαμιέων για μια απόφαση που συμπεριλαμβάνεται στο σχέδιο νόμου και αφορά την παραχώρηση της Πανελλήνιας Έκθεσης Λαμίας στους τοπικούς φορείς, μια προσπάθεια που ξεκινήσαμε σχεδόν από την ανάληψη της ευθύνης της διοίκησης του Δήμου από τις αρχές του 2015 και με τον καλύτερο τρόπο και μετά από μια προσπάθεια και οφείλω να ευχαριστήσω θερμά τον αναπληρωτή Υπουργό τον κ. Πιτσιόρλα, ο οποίος το πήρε πάνω του.

Μιλάμε για τη δημιουργία μιας αναπτυξιακής Α.Ε. των Ο.Τ.Α. στην οποία θα παραχωρηθεί τόσο ο χώρος, η κινητή και ακίνητη περιουσία μαζί με τις υποχρεώσεις ενός φορέα που από την ίδρυσή του από το 1975 δεν μπόρεσε ούτε να ακολουθήσει τις εξελίξεις που είχαμε ούτε και να εκσυγχρονίσει το θεσμικό του πλαίσιο με αποτέλεσμα τα τελευταία χρόνια να μην μπορεί να συμβάλει στην ανάπτυξη της περιοχής, της πόλης, του Δήμου και της ευρύτερης περιοχής. Η Πανελλήνια Έκθεση της Λαμίας ήταν ένας φορέας, ένα Νομικό Πρόσωπο Δημοσίου Δικαίου που από τον ιδρυτικό νόμο 275/1975 - αν δεν κάνω λάθος - διοργάνωνε μόνο μια ετήσια Έκθεση Αγροτικών Προϊόντων.

Την εποχή που ιδρύθηκε ήταν κάτι που ανταποκρίνονταν στις ανάγκες και στις δυνατότητες που υπήρχαν, όμως οι εξελίξεις άφησαν πίσω αυτόν τον φορέα και τα τελευταία χρόνια εξαιτίας της κρίσης, των αποτυχημένων διοικήσεων, αλλά, κυρίως, της αδυναμίας να αντιληφθούν και οι κυβερνήσεις τι έπρεπε να γίνει, έφτασε αυτό το Νομικό Πρόσωπο σε ένα πολύ δύσκολο σημείο, μια καμπή και τα τελευταία χρόνια μάλιστα δεν λειτουργεί και η διοργάνωση αυτής της Έκθεσης Αγροτικών Προϊόντων.

Θέλω αφενός, κύριε Υπουργέ, να σας ευχαριστήσω θερμά, γιατί αυτό που κάνετε ξεπερνάει τα συνηθισμένα αντιλαμβανόμενος καλύτερα εσείς από όλους και, βέβαια, να ευχαριστήσω και τους Βουλευτές της Φθιώτιδας που στήριξαν αυτή την προσπάθεια, τους κυβερνητικούς Βουλευτές, αλλά και τον Χρήστο το Σταϊκούρα, όταν τον Δεκέμβριο του 2014 είχε πρωταγωνιστήσει στον εκσυγχρονισμό του θεσμικού πλαισίου, γιατί μέχρι τότε δεν μπορούσε να γίνει απολύτως τίποτα. Δεν μπορούσε, δηλαδή, να υπάρξει καμία εξέλιξη, αφού ο ιδρυτικός νόμος επέτρεπε συγκεκριμένα πράγματα στο συγκεκριμένο χρόνο.

Οι Βουλευτές, λοιπόν, του Νομού μας σήμερα οι κυβερνητικοί – επαναλαμβάνω - με τη δική σας καθοδήγηση και στήριξη έρχονται σήμερα 9 άρθρα που αφορούν τη λειτουργία, το σκοπό, τη δημιουργία του νέου φορέα και τις δυνατότητες που δίνει όχι μόνο το θεσμικό πλαίσιο, που όπως είπαμε εκσυγχρονίστηκε το Δεκέμβριο του 2014, αλλά η νομική μορφή αυτού του φορέα στον οποίο θα παραχωρηθεί όλη η περιουσία της Πανελλήνιας Έκθεσης και πόσο αυτό μπορεί να συμβάλει καθοριστικά στην ανάπτυξη όχι μόνο της πόλης και του Δήμου, αλλά της ευρύτερης περιοχής.

Η αξιοποίηση έχει να κάνει με την λειτουργία από συνεδριακό κέντρο, πολυχώρους, κέντρα καινοτομίας. Ήδη βρισκόμαστε σε συζητήσεις και με την HELEXPO και με το πανεπιστήμιο, την σχολή θετικών επιστημών που έχουν στην πόλη, για όλα αυτά που χρειάζονται και πρέπει να γίνει. Η αλήθεια είναι ότι πρέπει να εντάξουμε σε νόμους ή στον αναπτυξιακό νόμο όταν ολοκληρωθεί η όλη διαδικασία προκειμένου να γίνουν επενδύσεις, γιατί τα κτίρια δυστυχώς εγκαταλελειμμένα εδώ και πολλά χρόνια, δεκαετίες θα σας έλεγα, χρειάζονται εκσυγχρονισμό.

Αυτό που θα ήθελα να σας ζητήσω, εάν είναι εφικτό, νομίζω πως δεν είναι ιδιαίτερα δύσκολο, είναι τα δύο χρόνια που αφορούν το μεταβατικό στάδιο για την αποπληρωμή των χρεών που έχει το νομικό πρόσωπο προς τους φορείς του ευρύτερου δημόσιου τομέα να το αυξήσουμε. Να το κάνουμε τρία ή τέσσερα χρόνια, προκειμένου να δοθεί η δυνατότητα στον καινούργιο φορέα να έχει και έσοδα για να τα αποπληρώσει. Τα υπόλοιπα, το καινούργιο νομικό πρόσωπο, προς τους ιδιώτες δηλαδή, θα το αναλάβουν. Εγώ θέλω να σας ευχαριστήσω θερμά, γιατί αποτελεί ίσως κάτι ξεχωριστό για ολόκληρη την περιοχή, κ. Υπουργέ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Τον λόγο έχει ο κ. Αγνιάδης.

**ΠΑΝΑΓΙΩΤΗΣ ΑΓΝΙΑΔΗΣ (Γενικός Γραμματέας της ΚΕΕΕ):** Καλημέρα και από εμένα. Σας ευχαριστούμε για την πρόσκληση. Εκπροσωπώ την Κεντρική Ένωση Επιμελητηρίων Ελλάδος που εκφράζει το σύνολο των παραγωγικών τάξεων της χώρας και εκτός από το υπόμνημα το οποίο ο κ. Μίχαλος έχει αποστείλει, θα ήθελα να επισημάνω και σαν επιμελητήριο Βοιωτίας την αρμοδιότητα όπου ανήκει η περιοχή για το πάρκο. Θέλω να πω ότι το επιμελητήριο μας έχει αναπτύξει διαχρονικά σημαντικές προσπάθειες και έχει αναλάβει και διαχειριστεί σημαντικές πρωτοβουλίες, σε συνεργασία με επιχειρηματικούς, επιστημονικούς και κοινωνικούς φορείς, ιδιαίτερα με τον Σύνδεσμο Βιομηχανιών Στερεάς Ελλάδος για το πάρκο των Οινοφύτων.

Στο πλαίσιο αυτό σαν Κεντρική Ένωση, αλλά και σαν Επιμελητήριο Βοιωτίας μαζί με άλλους τοπικούς φορείς προχωρήσαμε σε συμφωνία συνεργασίας για την ανάπτυξη υλοποίησης του Επιχειρηματικού Πάρκου Εξυγίανσης Οινοφύτων, με στόχο την περιβαλλοντολογική εξυγίανση και την πολεοδομική οργάνωση της άτυπης βιομηχανικής συγκέντρωσης των Οινοφύτων και ιδιαίτερα για την ανάπτυξη του Επιχειρηματικού Πάρκου Εξυγίανσης της περιοχής των Οινοφύτων. Δυστυχώς, όμως, οφείλουμε να επισημάνουμε τον αναιτιολογικό αποκλεισμό της επιμελητηριακής κοινότητος από το σχήμα διοίκησης του φορέα υλοποίησης, παρά το πλούσιο ιστορικό των δράσεων μας, την επιμονή από την περιφέρεια στερεάς Ελλάδος και τις δεσμεύσεις που είχαν αναληφθεί στην προαναφερθείσα συμφωνία προθέσεων για την ανάπτυξη του Επιχειρηματικού Πάρκου Εξυγίανσης Οινοφύτων.

Επισημαίνουμε ακόμη την αντίφαση ανάμεσα στην υπάρχουσα κατάσταση αποκλεισμού και στις διατάξεις του νόμου 4497/17, όπου στο άρθρο 65, παράγραφος 3, ρητά ορίζεται η δυνατότητα των επιμελητηρίων να αναλάβουν διαχείριση των επιχειρηματικών πάρκων. Ελπίζουμε ότι κατά την ψήφιση του νομοσχεδίου θα αποκατασταθεί η παραπάνω αδικία με την θεσμοθέτηση της δυνατότητας συμμετοχής της επιμελητηριακής κοινότητος και του επιμελητηρίου Βοιωτίας που είναι αρμοδιότητα τόσο στο φορέα υλοποίησης, όσο και στον φορέα διαχείρισης, ώστε να μας δοθεί η δυνατότητα να συμμετάσχουμε δημιουργικά στην ανάπτυξη του Επιχειρηματικού Πάρκου Εξυγίανσης Οινοφύτων. Είναι μια προσπάθεια για το Επιχειρηματικό Πάρκο, το χρειάζεται η χώρα μας, το χρειάζεται περιοχή μας, μιας και η περιοχή των Οινοφύτων – Σχηματαρίου, που ανήκει στο Επιμελητήριο Βοιωτίας, είναι η τρίτη βιοτεχνική και βιομηχανική δύναμη της χώρας. Το Επιμελητήριο Βοιωτίας, η Κεντρική Ένωση Επιμελητηρίων και γενικά η επιμελητηριακή κοινοτικά της χώρας είναι στη διάθεσή σας για κάθε περαιτέρω διευκρίνιση και συνεργασία. Ευχαριστώ πολύ και επισυνάπτεται η συμφωνία συνεργασίας για την ανάπτυξη υλοποίησης του Επιχειρηματικού Πάρκου εξυγίανσης Οινοφύτων, είναι στη διάθεσή σας. Ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Σας ευχαριστώ και εγώ για το εξαιρετικό του χρόνου, το λόγο έχει ο κ. Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδος.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδος (ΟΕΕ)):** Και εμείς ευχαριστούμε για την πρόσκληση, με το υπό συζήτηση σχέδιο νόμου επιδιώκετε η επίλυση προβλημάτων που έχουν εντοπισθεί σε νομούς που έχουν ψηφιστεί και κατά τη διαδικασία της εφαρμογής του, έχουν παρατηρηθεί δυσλειτουργίες και λάθη.

Η τεράστια -είναι η αλήθεια- παραγωγή νομοθετικής παραγωγής των τελευταίων δεκαετιών, που κατατάσσει τη χώρα μας σε μια από τις υψηλότερες θέσεις παγκοσμίως σε θέματα πολυνομίας, έχει ως άμεση συνέπεια οι νόμοι να είναι πολλές φορές σε ισχύ και να μην εφαρμόζονται. Το Οικονομικό Επιμελητήριο Ελλάδος έχει καταθέσει την άποψή του σχετικά με το γεγονός ότι η χώρα μας έχει ανάγκη από ένα νέο αναπτυξιακό πρότυπο, με κατεύθυνση τις επενδύσεις στην καινοτομία και τις τεχνολογίες, το οποίο και θα οδηγήσει στην οικονομική ανάταξη της χώρας και την έξοδο μας από την οικονομική κρίση. Ακόμη, μέχρι και σήμερα τροποποιούνται, για να μπούμε και στην ουσία του νομοσχεδίου, οι όροι και οι προϋποθέσεις υπαγωγής των επενδυτικών σχεδίων στο καθεστώς των επενδύσεων μείζονος μεγέθους του τελευταίου αναπτυξιακού νόμου.

Αλλά έστω και καθυστερημένα, θεωρούμε σημαντικές τις τροποποιήσεις και παρεμβάσεις στο αναπτυξιακό νόμο που αφορούν, πρώτον, στη βελτίωση του καθεστώτος ενισχύσεων για επενδύσεις μείζονος μεγέθους, με το δικαίωμα χρήσης της ωφέλειας, με την πιστοποίηση του 50% του κόστους του επενδυτικού σχεδίου και με τη δυνατότητα αξιοποίησης του κινήτρου της φορολογικής απαλλαγής, σε λιγότερα έτη, που γίνονται 3, αντί για 5.

Δεύτερον, στην καθιέρωση σταθερού φορολογικού συντελεστή για επενδύσεις με συνολικό επιλέξιμο κόστος που θα υπερβαίνει τα 15 εκατομμύρια ευρώ και όχι τα 20 εκατ. και τρίτον, στην εκκαθάριση των επενδυτικών σχεδίων που έχουν ενταχθεί στον ενταξιακό νόμο του 1998. Σχετικά με το νόμο 4412/2016, περί δημοσίων συμβάσεων, όπως γνωρίζετε τέθηκε σε ισχύ από τις 8/8/2016, χωρίς ωστόσο να υπάρχει κατάλληλη προετοιμασία των υπηρεσιών, η εκπαίδευση του προσωπικού και η εύρυθμη και αποτελεσματική λειτουργία του, να έρχεται αντιμέτωπη με πολλά προβλήματα που παρουσιάζονται κατά την εφαρμογή του εν λόγω νόμου.

Παρά τις συνεχείς τροποποιήσεις και συμπληρώσεις του νέου πλαισίου προμηθειών του δημοσίου, εξακολουθούν να παραμένουν σε εκκρεμότητα κρίσιμα ζητήματα που αφορούν στις δημοπρατήσεις των δημοσίων αρχών και υπηρεσιών. Σημαντικές καθυστερήσεις παρατηρούνται στις δημοπρατήσεις και στις προκηρύξεις έργων, χρονοδιαγράμματα μετατίθενται προς τα πίσω, συνεχώς έχουμε παράτασης έργων, διαρκή προβλήματα με τα πρότυπα, τεύχη διακήρυξης για προμήθειες και υπηρεσίες και κίνδυνος απώλειας κοινοτικών και άλλων πόρων. Ένα μεγάλο πρόβλημα, που βιώσαμε και εμείς πρόσφατα, με την ανάθεση της αποκατάστασης του νεοκλασικού κτιρίου που μισθώσαμε πριν από 2 χρόνια από το Υπουργείο Οικονομικών, λόγω του ότι ο φορέας μας δεν διέθετε τεχνική υπηρεσία, όπως και το εποπτεύουν Υπουργείο, το Υπουργείο Οικονομίας, δεν διέθετε ούτε αυτό τεχνική υπηρεσία και περάσαμε μέσα από συμπληγάδες για να καταφέρουμε μια προγραμματική σύμβαση μεταξύ Υπουργείων και του φορέα μας, που διαθέτουν τεχνική υπηρεσία για να προχωρήσει το έργο.

Επίσης επισημαίνουμε ότι υπάρχουν προβλήματα και με τη λειτουργία του ηλεκτρονικού συστήματος προμηθειών και ηλεκτρονικών δημόσιων συμβάσεων και συγκεκριμένα με τις πλατφόρμες ηλεκτρονικής διακυβέρνησης ΕΣΗΔΗΣ, ΚΗΜΔΗΣ και ΔΙΑΥΓΕΙΑ και προτείνουμε την διαρκή βελτίωση και ανάπτυξη τους με την υιοθέτηση νέων τεχνολογιών, είναι πολύ σημαντικό αυτό. Οι τροποποιήσεις οι οποίες προτείνονται, θεωρούμε ότι δεν λύνουν στην ουσία το πρόβλημα, κατά την άποψή μας, πρέπει τα ζητήματα που έχουν προκύψει να λυθούν συνολικά και άμεσα, ώστε να μην καθυστερούν ή απεντάσσουν το έργο και ιδιαίτερα συγχρηματοδοτούμενα, που συμβάλλουν στην οικονομική ανάπτυξη της χώρας μας.

Θεωρούμε θετική τη διάταξη που επιτρέπει στη μονάδα οργάνωσης και διαχείρισης αναπτυξιακών προγραμμάτων, την ΜΟΔ δηλαδή, να υποστηρίζει φορείς του δημόσιου και ιδίως Δήμους για την υλοποίηση έργων που χρηματοδοτούνται από το πρόγραμμα δημοσίων επενδύσεων ή από άλλους ευρωπαϊκούς ή διεθνείς πόρους, προκειμένου να μειωθούν οι μεγάλες καθυστερήσεις που σημειώνονται.

Σχετικά με την παράγραφο 2, του άρθρου 54, που αναφέρεται στη δυνατότητα απόστασης προσωπικού στη Γενική Γραμματεία Στρατηγικών και Ιδιωτικών Επενδύσεων, που πραγματοποιούνται με απόφαση του Υπουργού Οικονομίας και Ανάπτυξης, κατά παρέκκλιση κάθε άλλης γενικής ή ειδικής διάταξης και οι αποδοχές του, που βαρύνουν το φορέα που αποσπώνται, ζητούμε να εξετασθεί η εξαίρεση των υπαλλήλων που υπηρετούν σε Νομικά Πρόσωπα Δημοσίου Δικαίου, τα οποία δεν επιχορηγούνται από τον κρατικό προϋπολογισμό, γιατί καταλαβαίνετε ένα τεράστιο βάρος που καλούμαστε επωμιστούμε.

Σχετικά, τέλος, με το νέο φορέα που θα λειτουργήσει, την Πανελλήνια Έκθεση Λαμίας με μετόχους τον Δήμο, την Περιφέρεια και το Επιμελητήριο Φθιώτιδας, πιστεύουμε ότι είναι ένα σημαντικό επενδυτικό σχέδιο και με κατάλληλους χειρισμούς νομίζουμε ότι η τοπική διοίκηση με την ετήσια αυτή οργάνωση της Έκθεσης, θα συμβάλει στην ανάπτυξη της περιοχής και με το περιφερειακό μας τμήμα είμαστε στην διάθεσή σας να βοηθήσουμε όσο μπορούμε προς την κατεύθυνση αυτή. Ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστούμε. Το λόγο έχει ο κ. Παπαδόπουλος.

**ΟΡΕΣΤΗΣ ΠΑΠΑΔΟΠΟΥΛΟΣ (Αντιπρόεδρος του Συνδέσμου Βιομηχανιών Αττικής- Πειραιά (ΣΒΑΠ)):** Ευχαριστώ, κυρία Πρόεδρε. Ευχαριστώ τον κ. Υπουργό, χθες είχαμε μια πολύ καλή συζήτηση, την οποία, κύριε Υπουργέ, προσπαθήσαμε να ενσωματώσουμε και στο υπόμνημα μας, λαμβάνοντας υπόψη ότι η ανταγωνιστικότητα της ελληνικής οικονομίας είναι στην 77η θέση και με το νομοσχέδιό σας προσπαθείτε να διορθώσετε πολλά «κακώς κείμενα». Είναι ένα πολύ εκτεταμένο νομοσχέδιο και θα πρέπει να δώσουμε μια πολύ ισχυρότερη εθνική οικονομία, σε μια εποχή που έχουμε να αντιμετωπίσουμε προβλήματα ανεργίας, προβλήματα δημοσιονομικών στόχων και την επερχόμενη Τετάρτη Βιομηχανική Επανάσταση και την τεχνητή νοημοσύνη.

Απελευθερώνουμε λοιπόν, με τις παρέμβασής μας την επέκταση των βιομηχανιών λαμβάνοντας υπόψη ότι η βιομηχανία δεν είναι πια η βιομηχανία που ήταν πριν πολλές δεκαετίες που χρησιμοποιούσε άλλα καύσιμα, που είχε άλλη τεχνολογία, που επιβάρυνε πολύ το περιβάλλον, ενώ τα νομοθετήματα των τελευταίων δεκαετιών μείωσαν τη συμμετοχή της βιομηχανίας από το 18% στο 8%. Επείγει, λοιπόν, η ταχύρρυθμη ανάπτυξη της βιομηχανίας, για να μη μιλήσω και για τους επερχόμενους στόχους της Ε.Ε. ή μάλλον είναι ήδη στόχοι της Ε.Ε. η ανάπτυξη της βιομηχανίας.

Θεωρούμε θετικές τις παρεμβάσεις στο νομοσχέδιο, αλλά έχουμε γράψει πάνω από δέκα σελίδες, οπότε θα σας δώσω γραπτώς γιατί δεν προλαβαίνουμε σε αυτό το χρόνο να τα εκθέσω. Το σκεπτικό είναι ότι απελευθερώνουμε την ανάπτυξη της βιομηχανίας και θεωρούμε θετικές τις παρεμβάσεις σας για την οργάνωση των Επιχειρηματικών Πάρκων και την εξυγίανση του Πάρκου της Βοιωτίας, της Τανάγρας, της Θήβας, των Οινοφύτων της περιοχής του Ασωπού και έχουμε και κάποιες λεπτομέρειες για την Ναυπηγοεπισκευαστική. Θα ήθελα να δώσετε το λόγο και στον κ. Ροδόπουλο, ο οποίος έχει κάποιες πιο συγκεκριμένες παρεμβάσεις για τα πάρκα.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστούμε. Το λόγο έχει ο κ. Ροδόπουλος.

**ΝΙΚΟΛΑΟΣ ΡΟΔΟΠΟΥΛΟΣ (Μέλος ΣΒΑΠ και Πρόεδρος της Ελληνικής Εταιρείας Logistics):** Ευχαριστώ, κυρία Πρόεδρε. Καλημέρα σας, ευχαριστώ πολύ κύριοι Υπουργοί. Κύριοι βουλευτές, η προσπάθεια δημιουργίας υποδοχέων επιχειρηματικότητας, τα λεγόμενα Επιχειρηματικά Πάρκα αποτελεί καταλύτη για την ανάπτυξη και την πρόοδο της χώρας μας, τροποποιώντας και μεταλλάσσοντας το χάος και την αναρχία του χωροταξικού και πολεοδομικού γίγνεσθαι σε μια νόμιμη άσκηση των επιχειρηματικών δραστηριοτήτων.

Εμείς σαν Ελληνική Εταιρεία Logistics εκπροσωπώντας και υποβοηθώντας έναν από τους πέντε πυλώνες της εθνικής οικονομίας, πιστεύουμε ότι οι εταιρείες που δραστηριοποιούνται ως ΚΑΔ, δηλαδή, Κέντρα Αποθήκευσης και Διανομής με το άρθρο της προσθήκης στο πολυνομοσχέδιο για την αδειοδότηση των επιχειρήσεων, θα τους δώσει μια σημαντική πνοή ζωής.

Απλά, εδώ θέλουμε να βάλουμε την εξής παράμετρο: Όλα αυτά τα νομοθετήματα πρέπει να στρέφονται καθαρά προς τη δημιουργία πάρκων εξυγίανσης, έτσι ώστε να μπορούν οι επιχειρήσεις, όχι απλά να λειτουργούν νόμιμα, αλλά να λειτουργούν πολιτισμένα σε ένα περιβάλλον, το οποίο μπορεί να βοηθήσει την επιχειρηματικότητα. Σας ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστούμε τον κύριο Ροδόπουλο. Το λόγο έχει ο κ. Κουδούνης, Πρόεδρος του Συνδέσμου Βιομηχανιών Στερεάς Ελλάδος.

**ΝΙΚΟΛΑΟΣ ΚΟΥΔΟΥΝΗΣ (Πρόεδρος Συνδέσμου Βιομηχανιών Στερεάς Ελλάδος):** Ευχαριστώ, κυρία Πρόεδρε. Ευχαριστώ και για την πρόσκληση. Είναι μια ιδιαίτερη εμπειρία για μένα να είμαι σήμερα εδώ, ενώπιον της Επιτροπής. Ξέρετε, είμαστε άνθρωποι των «χαρακωμάτων», να μπορέσουμε να αναπτύξουμε την περιοχή και να κάνουμε πράξη εκείνο, το οποίο ονειρευόμαστε. Δηλαδή, μια υγιή βιομηχανία, εγκατεστημένη σε μια υγιή και απορρυπασμένη περιοχή. Θέλω, λοιπόν, με την ευκαιρία, κυρία Πρόεδρε, να ευχαριστήσω τον Υπουργό για όλες τις προσπάθειες που έχει κάνει να φτιάξει αυτό το νομοθέτημα.

Υπάρχουν μερικές λειτουργικές παρεμβάσεις που έχει κάνει ο Σύνδεσμος, ο οποίος εκπροσωπεί περί τις 400 επιχειρήσεις εγκατεστημένες στη μείζονα περιοχή, δηλαδή τη λεκάνη απορροής Ασωπού. Αυτές τις πρακτικές ρυθμίσεις τις έχουμε εντάξει σε ένα υπόμνημα, που έχει κάνει και ο Σύνδεσμος Επιχειρήσεων Βιομηχανιών, ο ΣΕΒ δηλαδή. Άρα, να μην ασχοληθώ με αυτό. Εκείνο που θέλω να πω είναι ότι ο Σύνδεσμος φιλοδοξεί να έχει μια ευρύτερη και ουσιαστική εκπροσώπηση της βιομηχανίας στην περιοχή. Προηγουμένως, ακούστηκε για την ΠΕΛ. Νομίζω ότι ο Σύνδεσμος θα πρέπει να έχει έναν ενεργό ρόλο στη διοίκηση αυτής της Έκθεσης. Είναι κατ’ εξοχήν αναπτυξιακή η δομή και ο στόχος αυτής της Έκθεσης της Λαμίας. Θεωρώ ότι είναι απαραίτητη η παρουσία του Συνδέσμου σε αυτήν τη δράση και σε αυτήν την κατάσταση. Επομένως, δεν έχω να πω τίποτα παραπάνω. Μόνο να πω ότι υποσχόμαστε, ως εγκατεστημένες βιομηχανίες, να λειτουργήσουμε άψογα αυτή την περιοχή, εκείνη που μας προσδιορίζει και προδιαγράφει το σχετικό νομοθέτημα. Ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστούμε τον κύριο Κουδούνη. Το λόγο έχει ο κ. Αντωνακάκης, Πρόεδρος του Συλλόγου Επιχειρήσεων Βιομηχανικής Περιοχής Ηρακλείου.

**ΕΛΕΥΘΕΡΙΟΣ ΑΝΤΩΝΑΚΑΚΗΣ (Πρόεδρος του Συλλόγου Επιχειρήσεων Βιομηχανικής Περιοχής Ηρακλείου (ΣΕΒΠΗ)):** Ευχαριστώ και για την πρόσκληση, κυρία Πρόεδρε και κύριοι Υπουργοί. Εκπροσωπώ το ΣΕΒΠΗ και επίσης, είμαι αντιπρόεδρος στον ΠΑΣΕΒΙΠΕ, τον Σύνδεσμο Επιχειρήσεων Βιομηχανικής Περιοχής ανά την επικράτεια. Θεωρώ το νομοσχέδιο ευεργετικό. Σύντομα, θα ήθελα να μνημονεύσω το άρθρο 10, παράγραφος 5 και 6, που λόγω αυτού θεωρώ ότι θα σας θυμόμαστε για πάντα, κύριε Υπουργέ, αν αυτό υλοποιηθεί. Αυτή τη στιγμή, θα σας αναφέρω ότι η Βιομηχανική Περιοχή Ηρακλείου πληρώνει ενάμισι εκατομμύριο ευρώ για ανταποδοτικά τέλη στο Δήμο Ηρακλείου, χωρίς να υπάρχει καμία ανταποδοτικότητα σε αυτό το ποσό. Και επίσης, περίπου 700.000 ευρώ στον φορέα διαχείρισης, που είναι η ΕΤΒΑ. Όλη τη δουλειά, αυτή τη στιγμή, στη βιομηχανική περιοχή, την κάνει ο ΣΕΒΠΗ. Πόσο θα έπρεπε, λοιπόν, να αμείβεται αυτός; Σας ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστούμε τον κύριο Αντωνακάκη. Το λόγο έχει ο Περιφερειάρχης Στερεάς Ελλάδος κ. Μπακογιάννης.

**ΚΩΝΣΤΑΝΤΙΝΟΣ ΜΠΑΚΟΓΙΑΝΝΗΣ (Περιφερειάρχης Στερεάς Ελλάδας):** Κυρία Πρόεδρε, ευχαριστούμε πάρα πολύ για την πρόσκληση. Για μας, για την Περιφέρεια Στερεάς Ελλάδας, σήμερα είναι μια ιστορική μέρα. Όπως ξέρετε φιλοξενούμε τη μεγαλύτερη βιομηχανική άτυπη συγκέντρωση της χώρας η οποία όμως για πολλά χρόνια έχει βιώσει την εγκατάλειψη. Το αποτέλεσμα είναι ότι είχαμε οδηγηθεί σε πολύ εύκολες διαχωριστικές γραμμές και τρώγαμε τα σωθικά μας. Από τη μια το ιδιωτικό συμφέρον από την άλλη το δημόσιο, από τη μια η ανάπτυξη από την άλλη το περιβάλλον, από τη μια οι εργαζόμενοι στις βιομηχανίες από την άλλη τα παιδιά μας.

Κάναμε όμως ένα πολύ μεγάλο βήμα μπροστά όλοι μαζί, καθίσαμε γύρω από ένα τραπέζι η αυτοδιοίκηση, οι βιομηχανίες, η κοινωνία των πολιτών και καταλήξαμε σε ένα ολοκληρωμένο σχέδιο, το οποίο έχει τρεις άξονες, τη δημόσια υγεία, την εξυγίανση και απορρύπανση ενός δηλητηριασμένου για χρόνια τόπου και βέβαια την ανάπτυξη και τη δημιουργία νέων θέσεων εργασίας. Είμαστε πάρα πολύ ευτυχείς που έχουμε φτάσει σε αυτό το σημείο. Όπως ξέρει πάρα πολύ καλά και ο κ. Υπουργός και νομίζω ότι ξέρουν πάρα πολύ καλά και οι κυρίες και οι κύριοι βουλευτές έχει εγκριθεί από την Περιφέρεια της Στέλλας Ελλάδος μια ολοκληρωμένη χωρική επένδυση 250 εκατομμυρίων ευρώ. Είναι η μεγαλύτερη ολοκληρωμένη χωρική επένδυση στη χώρα, ξεπερνάει, όπως είπα, τα 250 εκατ. € και η λογική της είναι ότι στηρίζεται στη συμμετοχή και του δημόσιου και ιδιωτικού τομέα.

Με τη σημερινή νομοθετική ρύθμιση, η οποία είναι εξαιρετικά σημαντική και θέλουμε να ευχαριστήσουμε πάρα πολύ τον κ. Υπουργό για την πάρα πολύ καλή συνεργασία και τη βοήθεια που μας έχει προσφέρει κάνουμε ένα πολύ μεγάλο βήμα μπροστά, διότι προσαρμόζεται το νομοθετικό πλαίσιο. Μας δίνετε η ευκαιρία να επιταχύνουμε μια γενικότερα χρονοβόρα διαδικασία, να ξεπεράσουμε δηλαδή ουσιαστικά το πρώτο στάδιο. Μας δίνετε η ευκαιρία μέσω ειδικών προβλέψεων να διευκολύνουμε τη διαδικασία υλοποίησης της επένδυσης και της δημιουργίας επιχειρηματικού πάρκου για να είναι οικονομικά βιώσιμο και βέβαια με ειδικές προβλέψεις για εισφορές σε γη και χρήμα έχουμε τη δυνατότητα να λάβουμε υπόψη ειδικές συνθήκες της περιοχής για να διευκολύνουμε τη συνειδητή συμμετοχή και τη συναίνεση όλων των ιδιοκτητών. Πλέον απελευθερωνόμαστε, μπορούμε να προχωρήσουμε μπροστά, έχοντας εξασφαλίσει και τις αναγκαίες χρηματοδοτήσεις αλλά και με το νέο θεσμικό πλαίσιο και είμαστε εξαιρετικά αισιόδοξοι για το μέλλον.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστώ πολύ.Το λόγο έχει ο κ. Ξηρογιάννης Γεώργιος, Διευθυντής του Τομέα Βιομηχανίας Αναπτυξιακών Πολιτικών και Δικτύων του Συνδέσμου Επιχειρήσεων και Βιομηχανιών.

**ΓΕΩΡΓΙΟΣ ΞΗΡΟΓΙΑΝΝΗΣ (Διευθυντής του Τομέα Βιομηχανίας Αναπτυξιακών Πολιτικών και Δικτύων του Συνδέσμου Επιχειρήσεων και Βιομηχανιών, ΣΕΒ):** Το νομοσχέδιο έχει σειρά ρυθμίσεων που είναι στη σωστή κατεύθυνση και επιχειρούν να επιλύσουν αιτήματα που είχε θέσει επί μακρόν ο ΣΕΒ και τα μέλη του. Είχαμε μια εξαιρετική συνεργασία με την πολιτική ηγεσία όλων των αρμοδίων υπουργείων και αυτό δείχνει και μια πορεία επίλυσης των θεμάτων για την ανάπτυξη και την επιχειρηματικότητα.

Ορισμένα ζητήματα που θέλουμε να θέσουμε στα άρθρα για να βελτιώσουν τη λειτουργικότητά του είναι τα εξής: Κεφάλαιο Α, προστασία του εμπορικού απορρήτου. Σίγουρα η ενσωμάτωση της Οδηγίας είναι στη σωστή κατεύθυνση, όμως στα θέματα των πνευματικών δικαιωμάτων πρέπει να δούμε ακόμη κύριε Υπουργέ, δύο θέματα. Πρώτον, να καταργηθεί η αναδρομική ισχύ για τα πνευματικά δικαιώματα των δημιουργών επί τεχνικών έργων που ισχύει από το 2017 αναδρομικά προς τα πίσω, όπως και να καθοριστεί μια εύλογη αμοιβή τόσο για τους ηλεκτρονικούς υπολογιστές όσο και για τα έξυπνα κινητά, έτσι ώστε να υπάρχει μια αντικειμενικότητα στις χρεώσεις.

Στο κεφάλαιο για τα επιχειρηματικά πάρκα το νομοσχέδιο επιχειρεί να επιλύσει πάγια προβλήματα τόσο των εγκατεστημένων όσο και των φορέων ανάπτυξης. Οι περισσότερες διατάξεις είναι στη σωστή κατεύθυνση και εκπληρώνουν πλέον πολλές από τις προτάσεις του ΣΕΒ. Δύο θέματα που χρήζουν βελτίωσης είναι ότι πρέπει άμεσα να οριστεί η ΚΥΑ με τα δικαιολογητικά για την αδειοδότηση των πάρκων. Να ξέρουμε δηλαδή τους όρους που θα λειτουργήσουν, όπως, επίσης, να προβλεφθεί μια γνωμοδοτική επιτροπή με τη συμμετοχή του ΣΕΒ αλλά και των τοπικών βιομηχανικών εμπλεκομένων μερών για τις προδιαγραφές του κανονισμού λειτουργίας και αυτό θα λύσει πολλές ασάφειες.

Για την εξυγίανση των Οινοφύτων, στο κεφάλαιο Δ, πολύ θετικές κρίνονται οι προβλέψεις. Πρόκειται για ένα εμβληματικό έργο, το οποίο θα επιλύσει πολλά και χρόνια προβλήματα, αλλά και θα αναβαθμίσει σημαντικά την περιοχή και τη βιομηχανία. Δύο θέματα που χρήζουν εξειδίκευσης είναι η εισφορά σε είδος και σε γη να μπορεί να αντιμετωπίζεται ως δαπάνη και η προβλεπόμενη εισφορά σε χρήμα να καταβάλλεται σε περισσότερους από έξι δόσεις για να υπάρχει καλύτερη ταμειακή διευκόλυνση.

Για τα θέματα της εφοδιαστικής αλυσίδας έχω εξουσιοδοτήσει και από τον Σύνδεσμο Διαμεταφορέων και Εφοδιαστικής Αλυσίδας, τον κλαδικό σύνδεσμο, να μεταφέρω την άποψη ότι η προτεινόμενη τροποποίηση στον ν. 4302 είναι πολύ θετική και καλύπτει ένα αίτημα του κλάδου. Αναμένεται να δώσει διέξοδο και να δημιουργήσει βάσεις για οργανωμένα οικοσυστήματα εφοδιαστικής σε περιοχές όπως ο Ασπρόπυργος, αλλά και αλλού στην Ελλάδα και αυτό είναι πάρα πολύ κρίσιμο.

Αναφορικά με την ΜΟΔ πρέπει να πούμε, ότι μας προξενεί λίγο εντύπωση γιατί η προτεινόμενη ρύθμιση δεν λαμβάνει υπ' όψιν το πραγματικό πρόβλημα στη λειτουργία του ΕΣΠΑ, που είναι η γραφειοκρατία σε όλα τα στάδια. Παρόλα αυτά η ΜΟΔ εξαντλείται από μια επιτελική μονάδα να γίνει μία μονάδα τροφοδότησης στελεχών στην άλλη δημόσια διοίκηση. Όσον αφορά τον ν.4399 τον αναπτυξιακό νόμο θετικές, πολύ θετικές είναι οι προβλέψεις, παρόλα αυτά θα πρέπει να διευθετηθούν θέματα ταχύτερης ένταξης, αξιολόγησης και πληρωμής των σχεδίων γιατί σήμερα παρουσιάζονται πολλές καθυστερήσεις. Όσον αφορά την τροποποίηση του λεγόμενο άρθρου 89, του νόμου του 67 και η παροχή κινήτρων στην Ελλάδα να γίνουν κέντρα …. είναι μια σωστή κατεύθυνση και ένα διατυπωμένο αίτημα του ΣΕΒ, λείπουν όμως 2 ΚΥΑ -2 αποφάσεις- που θα αποσαφηνίσουν εντελώς τα θέματα αυτά.

Κλείνοντας, και πριν δώσουμε ένα αναλυτικό υπόμνημα στην Επιτροπή να πούμε, ότι όλες οι θετικές διατάξεις του νομοσχεδίου λαμβάνουν σοβαρά υπ' όψιν τις διαβουλεύσεις των αρμοδίων στελεχών της δημόσιας διοίκησης και αναφέρουν συγκεκριμένα τη Γενική Γραμματεία Βιομηχανίας, τη Γενική Γραμματεία Χωροταξίας και Γενική Γραμματεία Επενδύσεων με τον ΣΕΒ. Δείχνουν, λοιπόν ένα δρόμο σύμπραξης δημόσιου και ιδιωτικού τομέα προς όφελος της οικονομίας και γι' αυτό σας ευχαριστούμε πολύ.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής):** Ευχαριστώ και εγώ. Το λόγο έχει ο κ. Καταπόδης, Πρόεδρος της Ενιαίας Ανεξάρτητης Αρχής Δημοσίων Συμβάσεων (ΕΑΑΔΗΣΥ).

**ΓΕΩΡΓΙΟΣ ΚΑΤΑΠΟΔΗΣ (Πρόεδρος της Ενιαίας Ανεξάρτητης Αρχής Δημοσίων Συμβάσεων (ΕΑΑΔΗΣΥ)):** Κυρία Πρόεδρε, καλημέρα σας. Ευχαριστώ. Το νομοσχέδιο το οποίο συζητάμε σήμερα έχει δύο σκέλη βασικά. Έχει τις λεγόμενες τροποποιήσεις του ν.4412 περί δημοσίων συμβάσεων επί αυτού έχουμε εκδώσει δυο γνώμες αναλυτικές την Α14 και την Α17 του 2019 -τις οποίες και σας προσκομίζουμε- κυρία Πρόεδρε, θα σας τις δώσουμε μετά.

Το δεύτερο σκέλος αφορά τον οργανισμό και τον κανονισμό λειτουργίας της (ΕΑΑΔΗΣΥ) το άρθρο 53, μαζί με το πόρο περί (ΕΑΑΔΗΣΥ) το άρθρο 44. Τα τελευταία χρόνια, δυστυχώς, έχει διαπιστωθεί μια σημαντική αποδυνάμωση της (ΕΑΑΔΗΣΥ)τόσο συνολικά σε προσωπικό, όσο και στο λεγόμενο ειδικό επιστημονικό προσωπικό. Όσον αφορά το προσωπικό, θα ήθελα να μιλήσω με κάποια στοιχεία -εάν μου επιτρέπετε- εδώ έχουμε την Έκθεση μια ειδική έκθεση που είχε κάνει το Ελεγκτικό Συνέδριο, όπου αποτυπώνεται η κατάσταση του προσωπικού του υπηρετούντος προσωπικού. Το 2015 το ποσοστό κάλυψης των οργανικών θέσεων ήταν στο 87,7% σε ειδικό επιστημονικό προσωπικό, ενώ το 2018 αυτό το προσωπικό ανήλθε σε 58%. Συνολικά η αποδυνάμωση ήταν -αν υπολογίσουμε και το διοικητικό προσωπικό- από 75% σε ποσοστό κάλυψης του 2015 πήγαμε στο 57%. Με το πολυνομοσχέδιο επιχειρείται συνεπώς, η αντιστροφή αυτής της αποδυνάμωσης και αυτό είναι θετικό, είναι πολύ θετικό. Πώς θα το κάνουμε αυτό; Με τρεις τρόπους.

Πρώτα απ' όλα αυξάνοντας τις οργανικές θέσεις τις οποίες προβλέπονται συν 17 οργανικές θέσεις με το παρόν πολυνομοσχέδιο.

Δεύτερον, αυξάνοντας το πόρο περί (ΕΑΑΔΗΣΥ), γιατί η (ΕΑΑΔΗΣΥ) έχει έναν πόρο που είναι η κράτηση υπέρ(ΕΑΑΔΗΣΥ), που παρακρατάτε από τις συμβάσεις που συνάπτονται, ο οποίος όμως μειώθηκε σημαντικά με το ν.4412 πήγε από το 0,1% σε 0,06%, χωρίς όμως παράλληλα να έχουν μειωθεί οι αρμοδιότητες. Τουναντίον οι αρμοδιότητες της (ΕΑΑΔΗΣΥ) αυξήθηκαν με το ν. 4412.

Τρίτον, με τον εξορθολογισμό του οργανογράμματος μας, για να υπάρχει περισσότερη διαφάνεια και επίσης, να υπάρχει και περισσότερη ευελιξία. Ποιος είναι ο στόχος τελικά; Ο στόχος είναι η ενίσχυση και η θωράκιση της (ΕΑΑΔΗΣΥ) και το έργο αυτής. Η (ΕΑΑΔΗΣΥ) λειτουργεί από το 2012 μέχρι σήμερα -είναι περίπου 7 χρόνια- θεωρούμε προς όφελος του δημοσίου συμφέροντος και της εθνικής οικονομίας. Γιατί είναι σημαντική αυτή θωράκιση; Πολύ απλά γιατί οι δημόσιες συμβάσεις πρωτίστως είναι περίπου το 10% με 11% του Ακαθάριστου Εγχώριου Προϊόντος. Επίσης, αυτό που πρέπει να τονίσουμε, για να καταλάβουμε για τι μιλάμε; Το ποσοστό αυτό είναι μεν σημαντικό υπολείπεται όμως σημαντικά του μέσου κοινοτικού όρου που είναι γύρω στο 14% αν αφαιρέσουμε τις επιχειρήσεις κοινής ωφέλειας.

Συνεπώς, υπάρχουν πάρα πολύ σημαντικά περιθώρια βελτίωσης και σε αυτό στοχεύουμε και στοχεύουμε πάντα και ως αρχή αλλά και ως κράτος πιστεύω.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Γεώργιος Κυρίτσης, Αντιπρόεδρος του (ΕΑΑΔΗΣΥ).

**ΓΕΩΡΓΙΟΣ ΚΥΡΙΤΣΗΣ (Αντιπρόεδρος του Συλλόγου Εργαζομένων της Ενιαίας Αρχής Δημοσίων Συμβάσεων (ΕΑΑΔΗΣΥ)):** Ευχαριστώ, κυρία Πρόεδρε. Ως προς τα θέματα του σχεδίου νόμου που αφορούν και τις διατάξεις του ν. 4412, αλλά κυρίως τα θέματα του οργανισμού και του κανονισμού λειτουργίας της Αρχής, ο οποίος, κατατίθεται ως ενιαίο σύνολο στο συγκεκριμένο σχέδιο νόμου, που θέλαμε να ευχαριστήσουμε τον κ. Υπουργό, καθώς μέσω των διατάξεων του σχεδίου νόμου ενισχύεται σημαντικά τόσο η διοικητική, όσο και η οικονομική αυτοτέλεια της Αρχής. Θα συμφωνήσω απόλυτα και με τον Πρόεδρο της Αρχής ως προς τα ζητήματα που έθιξε για τη θωράκιση της Αρχής μέσω των συγκεκριμένων διατάξεων.

Θα ήθελα να αναδείξω ορισμένα σημαντικά θέματα για το Σύλλογο Εργαζομένων που θα θέλαμε να ληφθούν υπόψη κατά τη διαδικασία της νομοθέτησης. Ήδη έχουμε καταθέσει μια αναλυτική επιστολική και ένα παράρτημα, στο οποίο περιλαμβάνονται και νομοτεχνικές παρατηρήσεις επί των διατάξεων του κανονισμού και του οργανισμού της Αρχής και θα θέλαμε να τις μελετήσετε διεξοδικά και οι πιο σημαντικές από αυτές να ληφθούν υπόψη.

Ένα σημαντικό αίτημα των εργαζομένων που θα θέλαμε να μεταφέρουμε σήμερα στην παρούσα συνεδρίαση της Επιτροπής αφορά το ζήτημα της επέκτασης της προσωπικής διαφοράς, της διάταξης του άρθρου 57 του σχεδίου νόμου, βάσει της οποίας, επεκτείνεται η προσωπική διαφορά που λαμβάνουν οι υπάλληλοι του Υπουργείου Οικονομίας και Ανάπτυξης σε όσους διορίζονται ή μετατάσσονται μέχρι και τις 31/3/2019. Στο πλαίσιο της αρχής της ίσης μεταχείρισης και δεδομένου ότι στην αρχή η συγκεκριμένη διάταξη αφορά μόλις 13 ανθρώπους αυτή τη στιγμή, θα θέλαμε να γίνει ρητή προσθήκη και των εργαζομένων της Ενιαίας Ανεξάρτητης Αρχής Δημοσίων Συμβάσεων στο πεδίο εφαρμογής της συγκεκριμένης διάταξης.

Το κόστος της συγκεκριμένης επέκτασης και στους υπαλλήλους της Αρχής είναι πραγματικά μηδαμινό, αφορά μόνο 13 ανθρώπους σε σχέση με το κόστος που αφορά στους εργαζόμενους του Υπουργείου Ανάπτυξης, πολλώ δε μάλλον του Υπουργείου Οικονομικών και των υπηρεσιών του, όπως έχει προβλεφθεί στη συγκεκριμένη διάταξη. Επίσης, καλύπτεται αυτό το κόστος από ίδιους πόρους της Αρχής και δεν θα επιβαρύνει τον κρατικό προϋπολογισμό. Αυτό είναι το μείζον θέμα που θα θέλαμε να καταθέσουμε.

Ορισμένες περαιτέρω παρατηρήσεις νομοτεχνικού χαρακτήρα είναι αναλυτικά καταγεγραμμένες, αλλά θα ήθελα να σταθώ σε τρία - τέσσερα σημεία. Αυτά αφορούν το επίδομα Προϊσταμένων θέσεων ευθύνης που αφορά στους Προϊσταμένους γραφείων της Αρχής. Υπάρχουν διατάξεις, στις οποίες προβλέπεται ότι δεν χορηγείται επίδομα θέσης ευθύνης, παρότι πρόκειται για γραφεία που έχουν διακριτή διοικητική δομή και έχουν τη διάρθρωση τμήματος, όπως και τα υπόλοιπα τμήματα που εντάσσονται στη διοικητική δομή της Αρχής. Για το λόγο αυτό, θα θέλαμε να γίνει η σχετική διόρθωση στο άρθρο 16, παράγραφος 3, να απαλειφθεί η φράση «πλην του επιδόματος ευθύνης» ώστε να γίνει εξομοίωση όλων των Προϊσταμένων και των γραφείων της Αρχής με τους Προϊσταμένους των λοιπών τμημάτων.

Επίσης, θα θέλαμε να καταθέσουμε την αντίθεση του Συλλόγου ως προς τη δυνατότητα να διορίζεται Γενικός Διευθυντής από τον ευρύτερο δημόσιο τομέα και θα θέλαμε να γίνει εναρμόνιση της σχετικής πρόβλεψης με τις διατάξεις του Υπαλληλικού Κώδικα, του άρθρου 84, στο οποίο, προβλέπεται η δυνατότητα τοποθέτησης και επιλογής Γενικού Διευθυντή αποκλειστικά από κατηγορίες ΠΕ και ΤΕ δημοσίων υπαλλήλων.

Ως προς τη γνώση ξένων γλωσσών για τα προσόντα των Διευθυντών της Αρχής και του Γενικού Διευθυντή προβλέπεται μόνο η άριστη γνώση της αγγλικής γνώσης και ζητούμε να ληφθούν υπόψη οι διατάξεις του Π.Δ. 50/2001 που προβλέπει η άριστη γνώση γλώσσας, αλλά αγγλικής, γαλλικής ή γερμανικής. Επίσης, να προστεθεί η ειδικότητα των Οικονομολόγων στα προσόντα και στα στοιχεία που προβλέπονται για τη θέση του Διευθυντή της Διεύθυνσης Βάσεων Δεδομένων.

Τέλος, χρειάζεται μια νομοτεχνική διόρθωση στο άρθρο που αφορά την Τεχνική Υπηρεσία. Προβλέπεται ως όριο για την ανάθεση συμβάσεων το ποσό των 150.000 ευρώ, χωρίς να αναφέρεται αν πρόκειται για κάθε συγκεκριμένη σύμβαση ή να το ποσό αφορά συνολικό ποσό κατά έτος. Νομίζω ότι χρειάζεται μια εξειδίκευση, ώστε να μην υπάρχει οποιαδήποτε παρερμηνεία και αμφισβήτηση.

Υπάρχουν και πολλές άλλες παρατηρήσεις, αρκετές νομοτεχνικές και είναι καταγεγραμμένες αναλυτικά στη σχετική επιστολή που έχει διανεμηθεί στο Προεδρείο της Επιτροπής, καθώς και στον κ. Υπουργό. Θα θέλαμε να χαιρετίσουμε σαν Σύλλογος Εργαζομένων τη νομοθετική πρωτοβουλία και να πούμε ότι είναι προς τη σωστή κατεύθυνση και τη θωράκιση της Αρχής και να ληφθούν υπόψη οι παρατηρήσεις μας. Ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Μέγγουλης.

**ΑΝΤΩΝΙΟΣ ΜΕΓΓΟΥΛΗΣ (Διευθυντής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ)):** Θέλω να επισημάνω τέσσερα σημεία του νομοσχεδίου, τα οποία μας αφορούν. Συνοπτικά, λόγω της στενότητας του χρόνου, το πρώτο έχει να κάνει με το άρθρο 1 και το εμπορικό απόρρητο. Μία παρατήρηση έχω να κάνω, ότι θα πρέπει να δοθεί ιδιαίτερη προσοχή στην εφαρμογή του άρθρου στην πράξη, ο τύπος πρέπει να γίνει αποδεκτός, γιατί συνιστά ευρωπαϊκή νομοθεσία, πλην, όμως, στην πράξη, επειδή η ελληνική αγορά έχει τα ιδιαίτερα χαρακτηριστικά της θα πρέπει να ληφθούν αυτά υπόψη, ώστε να μην έχουμε φαινόμενα, όπου το εμπορικό απόρρητο θα προστατεύει πρακτικές καταπάτησης του ελεύθερου ανταγωνισμού και του αθέμιτου ανταγωνισμού. Το πρώτο είναι δημοσίας τάξεως αδίκημα, το δεύτερο είναι ιδιωτικής φύσεως δικαίωμα. Θα πρέπει να μπορούν αυτές οι πρακτικές να μην καλύπτονται από ένα περίκλειστο και αποστειρωμένο περιβάλλον, όπως έχει δημιουργηθεί εν πολλοίς και με την προστασία των ατομικών δικαιωμάτων.

Η δεύτερη παρατήρησή μας έχει να κάνει με το άρθρο 2, το Εθνικό Συμβούλιο Διανοητικής Ιδιοκτησίας. Το βλέπουμε με προσοχή και με απόλυτη θετική αντίληψη. Θεωρούμε ότι είναι μία πρωτοβουλία του κ. Πιτσιόρλα, στο πλαίσιο της προστασίας πνευματικής ιδιοκτησίας, με την οποία θα πρέπει να ασχοληθεί το Υπουργείο Ανάπτυξης, το οποίο, μέχρι τώρα δεν έχει ασχοληθεί όσο θα έπρεπε. Έχουμε τεράστια θέματα στον τομέα της πνευματικής ιδιοκτησίας, τα οποία, δεν λύνονται, δυστυχώς, από το Υπουργείο Πολιτισμού, ούτε από την αντίστοιχη Επιτροπή Μορφωτικών Υποθέσεων που επιλαμβάνεται των νομοσχεδίων του Υπουργείου Πολιτισμού. Υπάρχουν ζητήματα, η ΑΕΠΙ έκλεισε και την έχει αντικαταστήσει ένας φορέας του δημόσιου περίπου, είναι η Ειδική Υπηρεσία Έκτακτης Διαχείρισης Πνευματικών Δικαιωμάτων υπό τον Οργανισμό Πνευματικής Ιδιοκτησίας (ΟΠΙ).

Τώρα έκτακτη διαχείριση στην Ελλάδα, όλοι ξέρουμε τι σημαίνει. Πάντως, οι εκατοντάδες χιλιάδες μικρομεσαίες επιχειρήσεις στο χώρο της λιανικής, στο χώρο της εστίασης, στο χώρο των υπηρεσιών που έχουν την ατυχία να χρησιμοποιούν ραδιόφωνο. Αυτή τη στιγμή πληρώνουν δύο φορείς αντί για ένα, όπως ήταν πριν με την ΑΕΠΙ, έναν του Οργανισμού Πνευματικής Ιδιοκτησίας (ΟΠΙ) και έναν της αυτοδιαχείρισης της άλλης «ζωντανής», του άλλου συλλογικού φορέα εκπροσώπησης των φορέων των δικαιωμάτων πνευματικής ιδιοκτησίας. Θέλουμε να υπάρχει μεγαλύτερη αλληλεπίδραση του Εθνικού Συμβουλίου Διανοητικής Ιδιοκτησίας με τους φορείς της αγοράς. Δεν τη βλέπουμε μέσο σχέδιο νόμου.

Επίσης, θεωρούμε ότι θα έχει και προβλήματα στην έκδοση της υπουργικής απόφασης που αναφέρεται στο άρθρο 2. Σχετικά με τον τρόπο και τη λήψη αποφάσεων, ίσως είναι πολύ αισιόδοξο το Υπουργείο, όταν πιστεύει ότι θα συνεννοηθεί με το Υπουργείο Πολιτισμού για το πώς αποφασίζει αυτή επιτροπή. Είναι κάτι που νομίζουμε ότι θα πρέπει να ρυθμίζεται από τον νόμο. Θέλω να σταθώ στο άρθρο 21, το οποίο, τροποποιεί τον νομό 4177/2013 για τη διακίνηση και την αγορά των προϊόντων. Στην παράγραφο 2 αναφέρεται «η ενδικοφανής προσφυγή». Υπάρχει μία διαδικασία ενδικοφανών προσφύγων, που μέχρι τώρα ήταν μόνο στο Υπουργείο Ανάπτυξης και στον Γενικό Γραμματέα της Αποκεντρωμένης Διοίκησης. Τώρα για τις περιπτώσεις που έχουν να κάνουν με το ΣΔΟΕ οι διοικητικές κυρώσεις μπορούν να αμφισβητηθούν με ενδικοφανή προσφυγή ενώπιον του Υπουργού Οικονομικών.

Το ΣΔΟΕ, ασχολείται με υποθέσεις παραεμπορίου. Το παραεμπόριο δεν είναι πάντοτε παράνομο. Μπορεί να γίνει διακίνηση απομιμητικών προϊόντων με παραστατικά και νόμιμα, με νόμιμη διακίνηση και τα προϊόντα αυτά να διοχετευτούν στην αγορά. Θα προσβάλουν, προφανώς, με την ποιότητά τους και την αγορά στην οποία κυκλοφορούν και τους καταναλωτές στους οποίους απευθύνονται, αλλά η διακίνησή τους θα είναι νόμιμη. Δεν θα έχει, δηλαδή, φορολογικό ενδιαφέρον. Πιστεύουμε ότι θα πρέπει αυτές οι περιπτώσεις να παραμείνουν, τουλάχιστον να ξεκαθαριστεί, ποιες από τις αρμοδιότητες του ΣΔΟΕ ανήκουν στο Υπουργείο Ανάπτυξης και ποιες από αυτές μπορούν να κριθούν από το Υπουργείο Οικονομικών. Σαφέστατα, δεν υπάρχει καμία αντίρρηση για όλες αυτές τις περιπτώσεις που υπάρχει φορολογικό ενδιαφέρον.

Το τέταρτο και τελευταίο είναι οι δομές στήριξης επιχειρήσεων του άρθρου 56, που ανατίθενται στα Επιμελητήρια. Συμφωνούμε απόλυτα. Χαιρόμαστε για αυτή την πρωτοβουλία του Υπουργείου και θα τη στηρίξουμε και εμείς όσο μπορούμε. Τέλος, θέλουμε και εμείς να δηλώσουμε την υποστήριξή μας, στο αίτημα των Επιμελητηρίων να συμμετέχουν και εκείνα στη διαχείριση των Επιχειρηματικών Πάρκων, όπως έχουν τεθεί. Ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστούμε τον κ. Μέγγουλα. Το λόγο έχει ο κ. Πέτρος Μαντάς, Πρόεδρος του Πανελληνίου Συνδέσμου Εγκατεστημένων Επιχειρήσεων Βιομηχανικών Περιοχών.

**ΠΕΤΡΟΣ ΜΑΝΤΑΣ (Πρόεδρος του Πανελληνίου Συνδέσμου Εγκατεστημένων Επιχειρήσεων Βιομηχανικών Περιοχών (ΠΑΣΕΒΙΠΕ)):** Καταρχάς, θέλουμε να ευχαριστήσουμε για την πρόσκληση και τον κ. Υπουργό, επίσης, ο οποίος όλο αυτό το διάστημα, με αρκετό ενδιαφέρον, κατέγραψε ανά την Ελλάδα, τα θέματα τα οποία αφορούν τα Επιχειρηματικά Πάρκα. Πριν από ένα περίπου χρόνο, η Γενική Γραμματεία Βιομηχανίας ζήτησε ένα ερωτηματολόγιο, στο οποίο θα αναδεικνύονταν τα προβλήματα και οι παθογένειες που υπάρχουν στις υπάρχουσες Βιομηχανικές Περιοχές. Αρκετοί φορείς, πράγματι, ανταποκρίθηκαν σε αυτό, μεταξύ αυτών ήμασταν και εμείς. 28 βιομηχανικές περιοχές και ΒΙΟΠΑ συμμετείχαν και αυτό το οποίο κατέστη αδιαμφισβήτητα σαφές, από την πρώτη στιγμή, είναι, ότι σήμερα η κατάσταση των Βιομηχανικών Πάρκων είναι προβληματική. Και η αιτία που τα προβλήματα αυτά έχουν οξυνθεί είναι, ότι πλέον έχει αλλάξει ο τρόπος αντιμετώπισης του τι σημαίνει ένα Βιομηχανικό Πάρκο.

Τη δεκαετία του ΄60 το Ελληνικό Κράτος, στα πλαίσια της βιομηχανικής ανασυγκρότησης, έφτιαξε τα Βιομηχανικά Πάρκα, ως ένα χώρο θερμοκοιτίδας επιχειρηματικότητας, όπου ο λόγος που υπήρχαν ήταν να έχουν φτηνή γη, να έχουν υπηρεσίες και υποδομές που τότε, η φτωχή Ελλάδα μετά τον εμφύλιο και τον Β΄ παγκόσμιο πόλεμο, στερείτο. Σήμερα λοιπόν, η κατάσταση, όπως όλοι ξέρουμε, είναι βιομηχανικές περιοχές οι οποίες έχουν πλέον υποδομές, που έχουν πάρα πολύ καιρό να βελτιωθούν, ένα πολύ μεγάλο κόστος γης και ένα πολύ μεγάλο κόστος διαχείρισης. Αυτό λοιπόν είναι και μια από τις αιτίες που δημιουργούνται τόσες άτυπες βιομηχανικές συγκεντρώσεις, διότι οι επιχειρήσεις δεν βρίσκουν λόγους, πέραν της ασφάλειας χωροθέτησης, να μπούν σε βιομηχανικές περιοχές.

Το παρόν νομοσχέδιο, το οποίο βρίσκουμε απόλυτα θετικό, και στο άρθρο 10, παράγραφος 6 και παράγραφος 5, που αφορά τα δημοτικά τέλη, δίνει την ευκαιρία να επανασχεδιαστούν οι κανονισμοί λειτουργίας. Και έχουμε και εμείς την πρωτοβουλία, σαν εγκατεστημένοι, και την ευθύνη, μετά τον αρχικό μας αιφνιδιασμό από την ιδιωτικοποίηση και τη νομοθέτηση για μας χωρίς εμάς, πλέον, ο κ. Υπουργός μας δίνει την ευκαιρία να ανοίξουμε ξανά τα κεφάλαια και να τα θέσουμε σε μια σωστή βάση και κατά συνέπεια, αποδεχόμαστε και είμαστε απόλυτα σύμφωνοι με το γράμμα και το πνεύμα του νομοσχεδίου. Ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστούμε τον κ. Μαντά. Το λόγο έχει η κυρία Ελένη Αλευρίτου, που είναι Πρόεδρος του Διοικητικού Συμβουλίου της Ένωσης Καταναλωτών (ΕΚΠΟΙΖΩ).

**ΕΛΕΝΗ ΑΛΕΥΡΙΤΟΥ (Πρόεδρος του ΔΣ της Ένωσης Καταναλωτών «Η ποιότητα της ζωής» (ΕΚΠΟΙΖΩ)):** Ευχαριστώ πολύ κυρία Πρόεδρε και την Επιτροπή για την πρόσκληση που μας απευθύνατε. Εμείς δεν έχουμε ασχοληθεί με όλο το νομοσχέδιο, περιοριζόμαστε στο πρώτο μέρος, στο κεφάλαιο Β’ στα άρθρα 2,5 και 6. Θα μου επιτρέψετε να τα αναφέρει και να σχολιάσει ειδικά η συνεργάτης μας και μία εκ των συντελεστών της μελέτης που κάναμε το 2015. Το 2015 βλέποντας την κατάσταση που επικρατούσε από πλευράς πρόσβασης στα φάρμακα και εγκατάλειψης θεραπείας σοβαρών ασθενειών λόγω της κρίσης και επιβοηθούμενη από ευρωπαϊκούς θεσμούς και διεθνείς ανθρωπιστικές οργανώσεις, μελετήσαμε την ελληνική νομοθεσία στοχεύοντας στο να δούμε ποιοι είναι οι μηχανισμοί που θα μας επέτρεπαν χρήση γενοσήμων φαρμάκων που ήταν ακόμα κάτω από τη προστασία της πατέντας. Ολοκληρώσαμε τη μελέτη, την υποβάλαμε στον Αντιπρόεδρο της Κυβέρνησης τον κ. Δραγασάκη μαζί με προτάσεις που κάναμε για τροποποίηση της ελληνικής νομοθεσίας. Εκείνο που βρήκαμε από τη μελέτη μας είναι ότι η ελληνική νομοθεσία ήταν πολύ πιο περιοριστική σε σχέση με τη συμφωνία TRIPS. Έτσι λοιπόν προτείναμε να υιοθετηθούν οι ευελιξίες της συμφωνίας TRIPS. Είμαστε ευτυχής που οι περισσότερες από τις προτάσεις που κάναμε, έχουν ενσωματωθεί στο εν λόγω νομοσχέδιο. Εδώ θα ήθελα και δημοσίως να ευχαριστήσω τόσο τον Αντιπρόεδρο και νυν Υπουργό κύριο Δραγασάκη, αλλά και τη διοίκηση του ΟΒΥ, οι οποίοι μας στήριξαν και μας ενθάρρυναν να ολοκληρώσουμε αυτή τη προσπάθεια. Θα ήθελα εδώ να μου επιτρέψετε να συνεχίσει η κυρία Καπαλτζόγλου, η οποία και διεκπεραίωσε τη μελέτη.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει η κυρία Καπαλτζόγλου.

**ΦΩΤΕΙΝΗ ΚΑΠΑΛΤΖΟΓΛΟΥ (Νομική Σύμβουλος του ΕΚΠΟΙΖΩ):** Καλησπέρα και από εμένα. Πολύ επιγραμματικά θα αναφερθώ στο άρθρο 5 που τροποποιεί το άρθρο 13 του ν.1733/1987, που πρόκειται για την συμβατική άδεια εκμετάλλευσης. Η τροποποιημένη πλέον παράγραφος 1 του άρθρου 13 θέτει τις προϋποθέσεις για τη δικαστική χρήση της άδειας αυτής, απλώς απαιτεί να συντρέχουν σωρευτικά αυτές οι προϋποθέσεις. Σύμφωνα με τη συμφωνία TRIPS του παγκοσμίου οργανισμού εμπορίου, δεν απαιτεί να συντρέχουν σωρευτικά αυτές οι προϋποθέσεις, ενώ μάλιστα δεν προβλέπει καθόλου κάποιες από αυτές. Θεωρούμε το να συντρέχουν σωρευτικά αυτές οι προϋποθέσεις, εμποδίζει σημαντικά την εφαρμογή αυτών των διατάξεων.

Αναφέρομαι στο άρθρο 6 το οποίο τροποποιεί το άρθρο 14 που αφορά στη χορήγηση αδειών εκμετάλλευσης στο δημόσιο και προτείνεται θεσμοθέτηση ενός συστήματος υπαγωγής διπλωμάτων ευρεσιτεχνίας σε καθεστώς υποχρεωτικής αδειοδότησης για επιτακτικούς λόγους δημοσίου συμφέροντος. Ένας από αυτούς τους λόγους που αναφέρεται στο νέο άρθρο 14, στην παράγραφο 2, υποπαράγραφος α’ αναφέρει μεταξύ άλλων ότι υπάρχει δικαίωμα να δοθεί για το δημόσιο συμφέρον άδεια όταν τα φάρμακα είναι σε ασυνήθιστα υψηλές τιμές, το οποίο θεωρούμε πάρα πολύ σωστό και είναι και σύμφωνο βέβαια με τη συμφωνία TRIPS και την πρακτική άλλων χωρών όπως είναι η Γαλλία. Θεωρούμε ότι σε αυτό το σημείο θα μπορούσε να εισαχθεί ένας όρος με σκοπό να επιβάλλει την αποκάλυψη του πραγματικού κόστους ενός αδικαιολόγητα ακριβού φαρμάκου. Οπότε προτείνουμε όπως γράφουμε και στο υπόμνημά μας έναν όρο, μία προσθήκη, όπου θα πρέπει να έχει το δικαίωμα να ζητηθεί το πραγματικό κόστος. Ευχαριστώ πολύ.

**ΕΛΕΝΗ ΑΛΕΥΡΙΤΟΥ (Πρόεδρος του ΔΣ της Ένωσης Καταναλωτών «Η ποιότητα της ζωής» (ΕΚΠΟΙΖΩ)):** Κυρία Πρόεδρε με συγχωρείτε, μία παράλειψη. Θα ήθελα να εκφράσω την ικανοποίησή μου για το ότι αυτό το νομοσχέδιο γίνεται αποδεκτό και έχω ακούσει καλά λόγια από τους πάντες, όχι μόνο την αντιπολίτευση, που μου κάνει ιδιαίτερη εντύπωση αυτό, αλλά και από τους επαγγελματικούς φορείς. Επομένως θα ήθελα να ευχαριστήσω και να συγχαρώ τον κ. Πιτσιόρλα. Επίσης θα ήθελα να βλέπω αυτό το κλίμα της συναίνεσης, σε πράγματα που είναι σωστά για τη χώρα, σε όλες μας τις συνεδριάσεις. Ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ο κ. Καρούνος, έχει το λόγο.

**ΘΕΟΔΩΡΟΣ ΚΑΡΟΥΝΟΣ (Αντιπρόεδρος του Δ.Σ. Οργανισμός Ανοικτών Τεχνολογιών (ΕΕΛΛΑΚ)):** Ευχαριστώ, κυρία Πρόεδρε. Σας ευχαριστούμε που μας δίνετε τη δυνατότητα διατυπώσουμε τις προτάσεις μας. Είμαστε ένας οργανισμός που έχουν ιδρύσει όλα τα κρατικά πανεπιστήμια και ερευνητικά κέντρα της χώρας, μαζί με τα δύο κρατικά πανεπιστήμια της Κύπρου, το Πανεπιστήμιο Κύπρου και το Ανοιχτό Πανεπιστήμιο Κύπρου. Έχουμε 38 μετόχους και στόχος μας είναι η προώθηση των ανοιχτών τεχνολογιών στη δημόσια διοίκηση, στην εκπαίδευση και στον ιδιωτικό τομέα. Παραβρίσκομαι εκ μέρους του Δ.Σ. και του Προέδρου του και Προέδρου του Τμήματος Διοικητικής Επιστήμης και Τεχνολογίας, κ. Διομήδη Σπινέλη, και του Αντιπροέδρου που είναι αρμόδιος για τα θέματα διοίκησης, κ. Κοζύρη, ο οποίος δεν μπορούσε να παρευρεθεί γιατί έχει μάθημα στο πολυτεχνείο.

Καταρχήν, το νομοσχέδιο αυτό βρίσκεται στη σωστή κατεύθυνση και υιοθετεί μια σειρά από ρυθμίσεις που αφορούν το θέμα του συμβουλίου. Κατά τη γνώμη μας, η ρύθμιση που αφορά το συμβούλιο δεν είναι αρκετά τολμηρή για τον εικοστό πρώτο αιώνα.

Ξέρουμε ότι όλα τα πράγματα κινούνται πολύ αργά στη χώρα μας, αλλά θα θέλαμε να υπάρχει ένας συντονισμός όλων των φορέων που διαχειρίζονται τα πνευματικά δικαιώματα προς όφελος των δημιουργών. Το θέμα αυτό έχει λυθεί σε αρκετές χώρες του κόσμου και δυστυχώς στη χώρα μας έχουμε μια αρνητική παράδοση από πολλούς ενδιάμεσους που, τελικά, με αυτές τις διαδικασίες που εγκαθιστούν, καταλήγουν όλο και λιγότεροι πόροι στους πραγματικούς δημιουργούς. Αναλώνονται, δηλαδή, πάρα πολλοί πόροι από τους ενδιάμεσους και δεν υιοθετούνται σύγχρονες τεχνικές, έτσι ώστε οι πόροι να καταλήγουν στους δημιουργούς άμεσα και να ωφελούνται οι ίδιοι. Άρα, το σχέδιο νόμου κινείται προς τη σωστή κατεύθυνση αλλά δεν είναι αρκετά τολμηρό. Για τα θέματα των ανοιχτών αδειών, βρίσκουμε ότι είναι στη σωστή κατεύθυνση. Οι ανοιχτές άδειες είναι κρίσιμη παράμετρος για να πάει η έρευνα και η εκπαίδευση μπροστά, όσο και η τοπική ανάπτυξη.

Κυρίως για τα θέματα των ανοιχτών αδειών, θα θέλαμε να τονίσουμε ότι στη χώρα μας έχουμε 3.500 εργαστήρια και ερευνητικές μονάδες, οι οποίες, δεν ξέρω εάν το γνωρίζετε, στο χώρο παραγωγής έρευνας η χώρα μας είναι από 5η έως 15η στην Ευρώπη. Είναι η μόνη περιοχή στην οποία δεν είμαστε τελευταία η προτελευταία. Νομίζω ότι η υιοθέτηση των ανοιχτών αδειών βοηθάει και είναι φιλοσοφικά πιο κοντά στην εκπαίδευση και την έρευνα.

Τέλος, θα ήθελα να σταθώ λίγο σε μερικά θέματα, ακούστηκαν και πριν, που αφορούν κάποια κρατικά συστήματα πληροφορικής, όπως είναι η ΔΙΑΥΓΕΙΑ και το Πληροφορικό Σύστημα Κρατικών Ενισχύσεων. Το δομικό πρόβλημα αυτό των συστημάτων, που ταλανίζει και δημιουργεί ηλεκτρονική γραφειοκρατία, είναι ότι πρακτικά δεν στηρίζονται σε ανοικτά πρότυπα και ανοιχτό λογισμικό. Έτσι δεν υπάρχει διαφάνεια, δεν ενημερώνονται και παραμένουν στάσιμα για πάρα πολλά χρόνια. Χάνουμε, δηλαδή, πάρα πολλούς κύκλους τεχνολογίας, μιας και η τεχνολογία εξελίσσεται κάθε 18 με 24 μήνες, ενώ τα συστήματα αυτά εξελίσσονται κάθε 6 με 9 χρόνια.

Τελειώνοντας, θα ήθελα να πω ότι ακούμε πάρα πολλά περί πόρων που δεσμεύονται για διάφορες διαδικασίες. Νομίζω ότι πρέπει να υπάρχουν πόροι που διατίθεται, πρώτον, απευθείας στους δημιουργούς και δεύτερον, για να προάγεται τη διαφάνεια και η ανοικτότητα. Εμείς, ως οργανισμός, με τους ελάχιστους πόρους που διαθέτουν οι μέτοχοί μας, εδώ και έξι χρόνια, διαθέτουμε ανοιχτή υπηρεσία ραδιοφώνου που χρησιμοποιούν χιλιάδες καταστήματα στην Ελλάδα, έτσι ώστε να μην επιβαρύνονται με τις άδειες που τους επιβάλλουν οι διάφοροι φορείς. Αυτό το ραδιόφωνο, το CC Radio, λειτουργεί με ποιοτική μουσική, με πάνω από 30.000 κομμάτια, που διατίθενται ελεύθερα παγκοσμίως και μπορεί κάποιος να τα χρησιμοποιεί χωρίς να είναι υποχρεωμένοι να καταβάλλουν άδειες. Σας ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Η κ. Κλώκα, έχει το λόγο.

**ΜΑΡΙΑΝΕΛΛΑ ΚΛΩΚΑ (Υπεύθυνη Διεκδίκησης Δικαιωμάτων της ΜΚΟ PRAKSIS):** Ευχαριστώ, κυρία Πρόεδρε και ευχαριστούμε πάρα πολύ για την πρόσκληση. Μέσα από την εκστρατεία που ξεκίνησε η PRAKSIS το 2015, προς το κοινό ανοικτή το 2016, με το όνομα PRAKSIS ACCESS, έγινε μια προσπάθεια δημιουργίας μιας οριζόντιας πλατφόρμας από οργανώσεις την Ελλάδα, οι οποίες θα προωθήσουν ζητήματα πρόσβασης σε προσιτό φάρμακο. Υπ’ αυτήν την ευκαιρία ξεκίνησε η πολύ στενή συνεργασία μας με την ΕΚΠΟΙΖΩ, που είναι παρούσα εδώ και πριν λίγο εξέθεσε τις απόψεις της. Ο στόχος ήταν η ενημέρωση του ευρύ κοινού και των φορέων για ζητήματα που έχουν να κάνουν με προσιτά φάρμακα, η παρακολούθηση των εξελίξεων σε επίπεδο Ευρώπης και Ελλάδος για ζητήματα προσιτότητας στο φάρμακο, οι παρεμβάσεις στη διαμόρφωση πολιτικής, πέντε σημεία, τα οποία και τα πέντε, όχι ακριβώς όπως το θέλαμε, αλλά πολύ κοντά στην αρχική σκέψη, υιοθετήθηκαν από το Υπουργείο Υγείας.

Αναφέρω συνοπτικά, η Επιτροπή Διαπραγμάτευσης, η δημιουργία του ΗΤΑ, τα Μητρώα Ασθενών, η ενθάρρυνση της κοινής παραγγελίας φαρμάκων, σε επίπεδο χωρών Ε.Ε., γιατί πώς γνωρίζουμε η χώρα μας συμμετέχει πλέον στη Βαλέτα.

Ένα από τα σημεία, το οποίο ήταν πολύ σημαντικό, μέσα στο πλαίσιο του PRAKSIS ACCESS, όπου ο στόχος μας ήταν να ενθαρρύνουμε τις διαδικασίες προς αυτή την κατεύθυνση, ήταν η χορήγηση, υπό συνθήκες, υποχρεωτικών αδειών. Χαιρετίζουμε, λοιπόν, το γεγονός ότι αυτό συμπεριλαμβάνεται στο νομοσχέδιο και ευχόμαστε να είναι ένα όπλο στην προσιτότητα των φαρμάκων, όποτε χρειαστεί για τη χώρα μας.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει η κυρία Ζέρβα.

**ΑΡΓΥΡΩ ΖΕΡΒΑ (Πρόεδρος του Συλλόγου Εργαζομένων της Μονάδας Οργάνωσης της Διαχείρισης Αναπτυξιακών Προγραμμάτων – ΜΟΔ Α.Ε.):** Ευχαριστώ για την πρόσκληση, εμείς θα θέλαμε να τοποθετηθούμε όχι για αυτά που γράφει το νομοσχέδιο, αλλά για αυτά, που είχε πει ο Υπουργός ότι θα γραφεί και δεν περιλαμβάνονται. Δυστυχώς, ο Υπουργός έχει αποχωρήσει, δεν είναι παρών και ο αρμόδιος Υφυπουργός για να τα ακούσει, αλλά θα θέλαμε να ενημερωθούν τα υπόλοιπα μέλη της Επιτροπής. Θα ξεκινήσω με μια σύντομη αναδρομή. Η ΜΟΔ είναι μια Ανώνυμη μη Κερδοσκοπική Εταιρία του ευρύτερου δημόσιου τομέα, υπό την εποπτεία του Υπουργού Οικονομίας και Ανάπτυξης. Βασικός στόχος της είναι η στήριξη και η ενίσχυση της δημόσιας διοίκησης για την αποτελεσματική διαχείριση και εφαρμογή των συγχρηματοδοτούμενων από την Ε.Ε. επιχειρησιακών προγραμμάτων.

Τα στελέχη της ΜΟΔ παρέχουν τις υπηρεσίες τους είτε στην ειδική υπηρεσία και τις μονάδες υποστήριξης είτε με απόσπαση στις ειδικές υπηρεσίες. Το προσωπικό που αποσπάται από τη ΜΟΔ και υπάγεται διοικητικά στις ειδικές υπηρεσίες είναι επιφορτισμένο με τη διεκπεραίωση καθηκόντων, που προκύπτουν από τις αρμοδιότητες αυτών των ειδικών υπηρεσιών, όπως περιγράφονται στις οικείες ΚΥΑ Σύστασης και Διάρθρωσης.

Το αντικείμενο εργασίας των στελεχών αφορά τον προγραμματισμό, το σχεδιασμό, την προετοιμασία, την τήρηση, την παρακολούθηση, την αξιολόγηση, τη δημοσιότητα, την εφαρμογή και τον έλεγχο των συγχρηματοδοτούμενων προγραμμάτων, που περιγράφεται αναλυτικά στις εν λόγω ΚΥΑ και είναι κοινό για όλα τα στελέχη των αντίστοιχων μονάδων κάθε ειδικής υπηρεσίας, ανεξαρτήτως ειδικότητας.

Οι διαδικασίες που ακολουθούνται κατά την άσκηση της εργασίας τους είναι καθορισμένες, βάσει του Συστήματος Διαχείρισης και Ελέγχου του ΕΣΠΑ και δεν αφορούν αποκλειστικά το γνωστικό αντικείμενο των σπουδών τους. Για το λόγο αυτό οι μονάδες των ειδικών υπηρεσιών απαρτίζονται από στελέχη διαφορετικών ειδικοτήτων, τα οποία, όμως, έχουν τις ίδιες αρμοδιότητες και κοινό αντικείμενο εργασίας, όπως αυτό καθορίζεται από την ΚΥΑ Σύστασης. Δηλαδή, όλα τα στελέχη της κάθε μονάδας έχουν τις ίδιες αρμοδιότητες και εκτελούν τις ίδιες εντολές από τον αρμόδιο προϊστάμενο. Επιπρόσθετα, στον πρόσφατο διαγωνισμό για την κάλυψη των θέσεων ευθύνης στις δομές του ΕΣΠΑ, η ειδικότητα και το γνωστικό αντικείμενο των σπουδών δεν αποτελούσαν κριτήριο αποκλεισμού ή ειδικής επιλογής για καμία θέση ευθύνης.

Βάσει της συλλογικής σύμβασης, την οποία είχε συνυπογράψει ο Σύλλογός μας με τη ΜΟΔ το 2006 και ανανεώθηκε το 2008 και το 2010, οι εργαζόμενοι κατά τάχθηκαν σε κλιμάκια, κατηγορίες, ανάλογα με την προϋπηρεσία, το εκπαιδευτικό τους επίπεδο και τη θέση τους στην ιεραρχία. Πρακτικά, αυτό σήμαινε, ότι όλοι εργαζόμενοι στην ίδια εκπαιδευτική βαθμίδα, με τα ίδια έτη προϋπηρεσίας λάμβαναν τον ίδιο μισθό και δεν υπήρχε καμία απολύτως μισθολογική διάκριση με βάση το αντικείμενο του τίτλου σπουδών, που είχε κάθε εργαζόμενος.

Το 2013 ψηφίστηκε νομοθετική ρύθμιση, σύμφωνα με την οποία οι αποδοχές των εργαζομένων στη ΜΟΔ εξομοιώθηκαν με αυτές των υπαλλήλων της Γενικής Γραμματείας ΕΣΠΑ. Αυτό είχε σαν αποτέλεσμα να προκύψουν μεγάλες μισθολογικές διαφορές, μεταξύ των μικτών αποδοχών των μηχανικών και των μη μηχανικών, χωρίς ωστόσο αυτή η διαφοροποίηση να οφείλεται σε αλλαγή του αντικείμενου εργασίας. Δηλαδή, εργαζόμενοι στην υπηρεσία, ή τμήμα ή τομέα της ΜΟΔ, οι οποίοι εξακολουθούσαν να έχουν κοινό αντικείμενο εργασίας, όμοια καθήκοντα και αρμοδιότητες, οδηγήθηκαν σε διαφορετικές μεικτές αποδοχές.

Την τρέχουσα περίοδο ο Σύλλογός μας βρίσκεται σε διαπραγμάτευση για συλλογική σύμβαση εργασίας με τη ΜΟΔ και με το Υπουργείο Οικονομίας. Θεωρούμε ότι είναι κρίσιμο, στο τέλος αυτής της διαδικασίας για τη συνομολόγηση νέας επιχειρησιακής συλλογικής σύμβασης, να προκύψει, καταρχάς, ένα δίκαιο σύστημα αμοιβών και να εκλείψουν οι μισθολογικές διαφορές μεταξύ των εργαζομένων. Γι’ αυτό το λόγο, επιδιώκουμε μια ρύθμιση που θα στοχεύει στην άρση της μισθολογικής ανισότητας μεταξύ των εργαζομένων της ΜΟΔ, κάτι το οποίο είχε αναγνωρίσει ως εύλογη διεκδίκηση τόσο ο Υπουργός και Αντιπρόεδρος της Κυβέρνησης, κ. Δραγασάκης, σε συνάντηση που είχαμε, όσο και ο Υφυπουργός, κ. Γιαννακίδης, στην κοπή της πίτας της ΜΟΔ, όπως και ο πρόεδρος της ΜΟΔ με σχετική επιστολή του προς τη ΜΟΔ. Αυτό που ζητάμε είναι, όπως είχε δεσμευτεί η πολιτική ηγεσία, να εισαχθεί σχετική νομοθετική ρύθμιση, έστω και με τη μορφή της τροπολογίας μέχρι το τέλος ψήφισης του νομοσχεδίου, έτσι ώστε να αρθεί η μισθολογική ανισότητα που υπάρχει μεταξύ των εργαζομένων στη ΜΟΔ. Ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής)**: Ευχαριστώ κι εγώ. Το λόγο έχει ο κ. Χάλαρης.

**ΙΩΑΝΝΗΣ ΧΑΛΑΡΗΣ (Πρόεδρος της Ομοσπονδίας Μηχανικών Τεχνικών**

**Ελλάδας - ΟΜΤΕ)**: Καλημέρα σας. Κατ' αρχάς, θέλω να ευχαριστήσω για την πρόσκληση. Εμείς εκπροσωπούμε τους τεχνικούς βιομηχανικών εγκαταστάσεων και τους ψυκτικούς με σχέση εξαρτημένης εργασίας. Θέλω να αναφερθώ στο άρθρο 15 του νομοσχεδίου, μέσα από το οποίο γίνονται κάποιες τροποποιήσεις στις διατάξεις του Προεδρικού Διατάγματος 115/2012, οι οποίες είναι προς θετική κατεύθυνση και διορθώνουν κάποια κακώς κείμενα που έχουν προκύψει μέχρι αυτή τη στιγμή.

Έχουμε, όμως, ένα πρόβλημα που έχει δημιουργηθεί όσον αφορά τους τεχνικούς της παλαιότερης γενιάς, όπου ο παλαιότερος νόμος, το Βασιλικό Διάταγμα του 1950, είχε άλλες προϋποθέσεις για να μπορέσει κάποιος να αποκτήσει την άδεια εξασκήσεως. Αυτοί, λοιπόν, οι τεχνικοί, με την έκδοση του Προεδρικού Διατάγματος 115, έμειναν εκεί που ήταν. Αντιστοίχισαν, μεν, τις άδειες τους, αλλά δεν τους έχει δοθεί η δυνατότητα να εξελιχθούν, να πάνε στις επόμενες, γιατί δεν έχουν τους τίτλους σπουδών του συγκεκριμένου Προεδρικού Διατάγματος. Είχαν είτε τη βασική εκπαίδευση είτε τις παλιές κατώτατες σχολές. Αυτό, λοιπόν, είναι μια αδικία που θα πρέπει να τη λύσουμε και νομίζω ότι είναι μια ευκαιρία αυτή τη στιγμή, εφόσον γίνονται αυτές οι τροποποιήσεις και δώσαμε και τη δυνατότητα στους ηλεκτροσυγκολλητές και καλώς έγινε αυτό, που ήταν με το παλαιότερο καθεστώς, να εξελιχθούν με το νεότερο.

Προτείνουμε, λοιπόν, αυτοί ο τεχνικοί, εφόσον έχουν αντικαταστήσει τις άδειες τους και έχουν τις καινούργιες, να μπορούν να εξελιχθούν όπως και οι νεότεροι, με τις προϋποθέσεις που είχαν σύμφωνα με το παλαιό καθεστώς και μόνο αυτούς και σταματάμε εκεί, δεν το επεκτείνουμε για τους επόμενους, αλλά μόνο για τους συγκεκριμένους, γιατί αυτοί οι άνθρωποι έχουν μείνει στάσιμοι. Οι απαιτήσεις της αγοράς, πλέον, είναι τελείως διαφορετικές και θα πρέπει να δώσουμε μια ευκαιρία σ’ αυτούς τους ανθρώπους να εξελιχθούν. Αυτό είναι το κυριότερο που ήθελα να πω και να ευχαριστήσω ξανά γιατί μας δόθηκε η δυνατότητα να προβάλουμε τις θέσεις μας. Σας ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής)**: Ευχαριστώ και εγώ. Το λόγο έχει ο κ. Πουλιάνος.

**ΠΑΝΑΓΙΩΤΗΣ ΠΟΥΛΙΑΝΟΣ (Πρόεδρος της Ομοσπονδίας Ψυκτικών Ελλάδος –**

**ΟΨΕ)**: Να ευχαριστήσουμε κι εμείς για την πρόσκληση. Η Ομοσπονδία συμφωνεί με την τροποποίηση και του άρθρου 16 και του άρθρου 18 του ΠΔ1/2013 και της ΚΥΑ7667/2013, όμως θέλουμε να σας πούμε ότι στο πολυνομοσχέδιο αυτό δεν έχετε εντάξει τροποποίηση της ελλειμματικής ΚΥΑ 18694/2012 που αφορά περιβαλλοντολογικές ρυθμίσεις και ελεγκτικούς μηχανισμούς από τις Περιφέρειες για την εφαρμογή των ευρωπαϊκών κανονισμών και της ελληνικής νομοθεσίας. Είναι πολύ σημαντικό. Θα πρέπει να λάβουμε υπόψη μας ότι θα πρέπει να γίνει πλήρη εναρμόνιση της ελληνικής νομοθεσίας με την Ε.Ε.. Αυτά είχα να πω. Ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής)**: Ευχαριστώ κι εγώ. Το λόγο έχει ο κ. Βλασόπουλος.

**ΓΕΩΡΓΙΟΣ ΒΛΑΣΟΠΟΥΛΟΣ (Πρόεδρος της Πανελλήνιας Ομοσπονδίας Βιοτεχνών Εγκαταστατών – Συντηρητών Ανελκυστήρων (ΠΟΒΕΣΑ)**: Καλή σας μέρα και ευχαριστούμε για την πρόσκληση. Στο πολυνομοσχέδιο γίνεται αναφορά και στο άρθρο 17 σε σχέση με το Π.Δ. 108 των ηλεκτρολογικών εγκαταστάσεων.

Προφανώς συμφωνούμε με την τροποποίηση που έχετε φέρει για την ισοτιμία των πτυχίων της αλλοδαπής, θα ήθελα όμως να επισημάνουμε ορισμένα ζητήματα που έχουν προκύψει με το ισχύον Π.Δ. 108, όπου με διάταξη του ν.3982/2011 θα έπρεπε να καθοριστούν με μια ενιαία ρύθμιση και μόνο με ένα Προεδρικό Διάταγμα ό,τι προβλέπεται από το ν.4072/2012 και συγκεκριμένα η εκπόνηση ηλεκτρολογικών μηχανολογικών μελετών, η επίβλεψη, η υλοποίηση της εγκατάστασης, ο έλεγχο καλής λειτουργίας, η επιτήρηση και λοιπά. Δυστυχώς, το ισχύον Π.Δ. παραλείπει την «εκπόνηση των μελετών».

Σε άλλο σημείο του Π.Δ. 108 υπάρχει η τεκμηρίωση της προϋπηρεσίας μόνο με πιστοποιητικό παρακολούθησης ειδικών προγραμμάτων επαγγελματικής κατάρτισης σύμφωνα με το ν. 3982/2011, αλλά από το 2011 και μέχρι σήμερα παραμένει άγνωστος και ανύπαρκτος ο φορέας αυτός και, βεβαίως, άγνωστες ποιες οι προϋποθέσεις και με ποιες διαδικασίες θα εκδίδεται το πιστοποιητικό από αυτόν τον φορέα.

Σύμφωνα με την εξουσιοδοτική διάταξη του ν.3982 περιορίζεται - και αδικαιολόγητα - η πρόσβαση των αρχιτεχνιτών σε ανώτερη άδεια, διότι ζητάει για την προϋπηρεσία 36 μήνες σε εγκαταστάσεις, δηλαδή, σε οικοδομική δραστηριότητα που τα τελευταία χρόνια δεν υπάρχει.

Θεωρούμε, ότι είναι υπερβολικά μεγάλος αριθμός η απαίτηση των 36 μηνών και αυτό σημαίνει, ότι περιορίζεται και ο αριθμός των αδειούχων εγκαταστατών, αλλά ταυτόχρονα υπάρχει μεγάλο πρόβλημα στη συγκρότηση των διμελών κινητών συνεργείων που συντηρούν τους ανελκυστήρες. Εδώ θα προτείναμε η προϋπηρεσία των 36 μηνών να είναι σε όλο το φάσμα των εργασιών. Στη συνέχεια θα ήθελα να πω, ότι είναι ένα περίεργο άρθρο, που αφορά τη διατήρηση της υφιστάμενης άδειας, η οποία υπάρχει ή γίνεται μόνο με την απόκτηση προϋπηρεσίας.

Δεν μπορούμε να το καταλάβουμε. Δηλαδή, να διατηρώ την επαγγελματική μου άδεια που έχω βγάλει Σχολή, που έχω δώσει εξετάσεις μόνο και μόνο, εάν έχω την επαγγελματική δραστηριότητα και μάλιστα με το 60% του τζίρου, όπως λέει, της ΕΛΣΤΑΤ. Νομίζω, ότι αυτό είναι απαγορευτικό και θα περιορίσει και θα ολιγοπωλήσει την κατάσταση. Επίσης, ο εγκαταστάτης ηλεκτρολόγος αφού κάνει και τη δήλωση καλής εκτέλεσης σύμφωνα με το άρθρο 12, εντούτοις δεν αναφέρεται η υπεύθυνη δήλωση του ηλεκτρολόγου εγκαταστάτη που σύμφωνα με την κείμενη νομοθεσία υφίσταται με το νόμο του 65, με την ΚΥΑ του 2004, με την ΚΥΑ του 2006 και με την ΚΥΑ του 2011, που σήμερα ισχύουν. Αφαιρείται, λοιπόν, με το ισχύον Προεδρικό Διάταγμα το δικαίωμα του υπεύθυνου ηλεκτρολόγου, ο οποίος συνδέει και την εγκατάσταση στον ανελκυστήρα με την παροχή που έρχεται από τον πάροχο του τριφασικού ρεύματος.

Τέλος, επιτρέψτε μου να πω, ότι δεν έχει γίνει η σωστή αντιστοίχιση των αδειών του παλαιού Προεδρικού Διατάγματος με το νυν, διότι ο βοηθός ηλεκτροτεχνίτης σωστά λέει αντιστοιχείται με τη νέα ορολογία σε τεχνίτη, για τον ηλεκτροτεχνίτη δεν υπάρχει αντιστοίχιση και πάμε λοιπόν στον συντηρητή. Εδώ υπάρχει μια υποβάθμιση της προηγούμενης ορολογίας των ηλεκτροτεχνιτών σε τεχνίτες και υπάρχει το πρόβλημα στα διμελή κινητά συνεργεία ποιος είναι ο εποπτευόμενος και ποιος ο εποπτεύων, αφού και οι δύο αναφέρονται ως τεχνίτες και ποιος έχει το δικαίωμα της υπογραφής κατά τη διάρκεια της συντήρησης.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής)**: Το λόγο έχει ο κ Κουζούλογλου.

**ΑΛΕΞΑΝΔΡΟΣ ΚΟΥΖΟΥΛΟΓΛΟΥ (Γενικός Γραμματέας της Πανελλήνιας Ομοσπονδίας Σωματείων Εργοληπτών Ηλεκτρολόγων (ΠΟΣΕΗ)**): Καλή σας ημέρα και από εμένα. Κυρία Πρόεδρε, κ. Υπουργέ, κυρίες και κύριοι βουλευτές, η Ομοσπονδία μας εκπροσωπεί 4.700 πολύ μικρές επιχειρήσεις εργοληπτών ηλεκτρολόγων, οι οποίες δραστηριοποιούνται στην κατασκευή, επισκευή και συντήρηση εσωτερικών ηλεκτρικών εγκαταστάσεων. Λαμβάνοντας γνώση για το σχέδιο νόμου που κατατέθηκε στη Βουλή και στο κεφάλαιο Έ, «Ρυθμίσεις για τα τεχνικά επαγγέλματα», περιέχει τροποποίηση διατάξεων του Π.Δ. 108, του 2013, για την επαγγελματική δραστηριότητα τον ηλεκτρολογικών εγκαταστάσεων και τροποποίηση των διατάξεων που αφορούν τις εξεταστικές επιτροπές για την απόκτηση επαγγελματικών αδειών των ηλεκτρολόγων.

Θα θέλαμε να σας ενημερώσουμε για τα παρακάτω. Άρθρο 1.17. Τροποποίηση διατάξεων Π.Δ. 108, παράγραφοι 1 και 2 του σχεδίου νόμου. Η Ομοσπονδία μας σε ό,τι αφορά τις παραγράφους 1 και 2, του άρθρου 17, του υπό συζήτηση σχεδίου νόμου θεωρεί ότι είναι προς τη σωστή κατεύθυνση. Με τις τροποποιήσεις αυτές αντιμετωπίζεται το σοβαρό πρόβλημα των τίτλων σπουδών των σχολών που δεν αναφέρονται στο Π.Δ. του 108 και καθίστανται ισότιμες, αλλά και των τίτλων σπουδών σχολών οι οποίες δεν περιλαμβάνονται στις διατάξεις και μετά την έκδοση του Π.Δ. 108 έχουν καταστεί ισότιμες.

Άρθρο 2.18, θητεία μελών εξεταστικών επιτροπών, παράγραφοι 1 και 3 του σχεδίου νόμου. Η Ομοσπονδία μας σε ό,τι αφορά τις παραγράφους 1 και 2, του άρθρου 18, υπό συζήτηση σχεδίου νόμου που αφορούν την θητεία των μελών των εξεταστικών επιτροπών των περιφερειών για την απόκτηση των επαγγελματικών αδειών, θεωρεί ότι είναι προς τη σωστή κατεύθυνση, αφού επιλύουν προβλήματα που δημιουργούνται στις περιπτώσεις αδυναμίας εύρεσης νέων μελών μετά τη λήξη των δύο ετών θητείας. Η Ομοσπονδία μας σε ό,τι αφορά τις εξεταστικές επιτροπές προτείνει για την περαιτέρω βελτίωση και επίλυση προβλημάτων που δημιουργούνται στην εκπροσώπηση της οικείας Ομοσπονδίας που προβλέπεται στη σχετική ΚΥΑ, την τροποποίηση της παραγράφου 1α΄ του άρθρου 3 της ΚΥΑ ώστε να δίνεται η δυνατότητα να ορίζονται εκπρόσωποι της οικείας Ομοσπονδίας κάτοχοι επαγγελματικής άδειας εγκαταστάτη ηλεκτρολόγου α΄ ειδικότητας πρώτης ομάδας όταν οι εξετάσεις αφορούν την απόκτηση επαγγελματικής άδειας α΄ ειδικότητας πρώτης ομάδας.

Κύριε Πρόεδρε, κυρίες και κύριοι βουλευτές από την ημερομηνία έκδοσης του Π.Δ. 108 με τον τρόπο που διαμορφώθηκε έγινε εφικτή η πλήρη απορρύθμιση του επαγγέλματος του εγκαταστάτη ηλεκτρολόγου, το οποίο σύμφωνα με την ισχύουσα νομοθεσία αποτελεί νομοθετικώς κατοχυρωμένο και ρυθμιζόμενο επάγγελμα και η πλήρης απελευθέρωση της μαύρης και παράνομης εργασίας. Η Ομοσπονδία μας όλα αυτά τα χρόνια έχει καταθέσει προς το αρμόδιο Υπουργείο Ανάπτυξης και Οικονομίας προτάσεις για την τροποποίηση και βελτίωση των προβληματικών διατάξεων του, οι οποίες έχουν οδηγήσει την αγορά στην κατασκευή, επισκευή και συντήρηση των εσωτερικών ηλεκτρικών εγκαταστάσεων σε έκρηξη της μαύρης και παράνομης εργασίας και σε έξαρση του αθέμιτου ανταγωνισμού σε βάρος των επαγγελματιών εγκαταστατών ηλεκτρολόγων.

Τις προτάσεις μας αυτές τις είχαμε καταθέσει και στις 22/6 του 2016 στη συνεδρία της Διαρκούς Επιτροπής Παραγωγής και Εμπορίου με την ευκαιρία συζήτησης του σχεδίου νόμου του Υπουργείου Οικονομίας Ανάπτυξης και Τουρισμού, οι οποίες δεν εντάχθηκαν στο νομό και ψηφίστηκε από την Βουλή των Ελλήνων. Με τις τροποποιήσεις που περιλαμβάνονται σήμερα στο υπό συζήτηση σχέδιο νόμου του Προεδρικού Διατάγματος επιτυγχάνεται η αντιμετώπιση προβλημάτων που αφορούν θέματα αδειοδότησης και λειτουργίας των εξεταστικών επιτροπών, αλλά δεν αντιμετωπίζονται τα σοβαρά θέματα της παράνομης εργασίας και του αθέμιτου ανταγωνισμού. Με βάση τα παραπάνω, σας καταθέτουμε υπόμνημα με συγκεκριμένες προτάσεις της Ομοσπονδίας μας προς την κατεύθυνση τροποποίησης του Π.Δ. 108 του 2013 για να ενταχθούν στις διατάξεις του υπό συζήτηση σχεδίου νόμου και να δώσουν λύσεις στα πραγματικά προβλήματα της αγοράς των εσωτερικών ηλεκτρικών εγκαταστάσεων και το τεχνικό επάγγελμα του εγκαταστάτη ηλεκτρολόγου. Σας ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Τον λόγο έχει, ο κ. Μπόμπος.

**ΔΗΜΗΤΡΙΟΣ ΜΠΟΜΠΟΣ (Πρόεδρος της Πανελλήνιας Ομοσπονδίας Επαγγελματιών Τεχνικών Εγκαταστάσεων Καύσης (ΠΟΕΤΕΚ)):** Ευχαριστούμε και εμείς για την πρόσκληση. Θα συμφωνήσουμε σε αυτά που μας αφορούν. Δεν έχω να πω κάτι άλλο.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Τον λόγο έχει, ο κ. Φλέγγας.

**ΑΛΕΞΑΝΔΡΟΣ ΦΛΕΓΓΑΣ (Πρόεδρος του Δ.Σ. της Ομοσπονδίας Ηλεκτρολόγων Ελλάδος (Ο.Η.Ε.)**): Ευχαριστώ, κύριε Πρόεδρε. Κύριε Υπουργέ, κύριοι βουλευτές, θέλω να πω ότι εκπροσωπώ τους εργαζόμενους ηλεκτρολόγους με σχέση εξαρτημένης εργασίας. Οι προλαλήσαντες συνάδελφοι αφορούν τους ελεύθερους επαγγελματίες που υπογράφουν συλλογικές συμβάσεις μαζί. Κύριε Υπουργέ, έχετε μια ευκαιρία στο Προεδρικό Διάταγμα στο άρθρο 17, «Τροποποίηση του Προεδρικού Διατάγματος», που δυστυχώς μόνο αφορά και είναι σε θετική κατεύθυνση όσον αφορά τα επαγγελματικά δικαιώματα να τα αποκτήσουν και κάποιοι οι οποίοι έχουν σχολές τελειώσει όπως παράδειγμα ο ΟΑΕΔ και πραγματικά είναι προς τη σωστή κατεύθυνση, όπως και για τους «αλλοδαπούς ηλεκτρολόγους», να το πω έτσι, που για μας είναι καλό να περνάνε μέσα από το ΣΑΕΠ. Το ΣΑΕΠ έχει και εκπρόσωπο του ΕΟΠΠΕΠ και όχι μόνο μέσα από τον ΕΟΠΠΕΠ.

Ένας σημαντικό ζήτημα όμως, που αφορά γύρω τους 22.000 ηλεκτρολόγος που δεν μπορούν να αναβαθμίσουν τις άδειες τους, όπου έχουμε έρθει σε μια επικοινωνία με τον ΣΕΠΕ, ίσως και με καταγγελία προς την Ε.Ε., γιατί έχει κλείσει το επάγγελμα, είναι το θέμα ότι δεν μπορούν να αναβαθμίσουν με το νομοθετικό πλαίσιο, του Προεδρικού Διατάγματος που αφορά τις προϋπηρεσίες. Ένας σε μισθωτή εργασία, δεν νομίζω ότι χρειάζεται να δουλεύει 36 μήνες, όταν για παράδειγμα, θέλει 24 σε εγκατάσταση, δηλαδή, εγώ που δουλεύω σε μια βιομηχανία να κάνω εγκατάσταση, να κάνω συντήρηση υποσταθμού και άρα, το Προεδρικό Διάταγμα φωτογράφιζε μόνο κάποιους από τη Δ.Ε.Η. να μπορούν να αναβαθμίσουν τις άδειες τους.

Δεν μπορούν να τις αναβαθμίσουν, με αποτέλεσμα να έχουμε τεράστιο πρόβλημα, έχουμε κάνει προτάσεις και σας τις έχουμε στείλει και στο γραφείο σας, κ. Υπουργέ, αλλά τις έχουμε καταθέσει και εδώ στην Επιτροπή, κυρία Πρόεδρε και θεωρώ ότι είναι πάρα πολύ σημαντικό αυτό. Έχουν εγκλωβιστεί οι άνθρωποι, οι περιφέρειες και οι περιφερειάρχες το ξέρουν πολύ καλά, ότι δεν μπορούν να αναβαθμίσουν τις άδειας και οι ηλεκτρολόγοι οι οποίοι δουλεύουν σε βιομηχανίες, με το υπάρχον νομικό καθεστώς είναι παγιδευμένοι. Εμείς ζητάμε η προϋπηρεσία να είναι από τον εργοδότη, αφού δουλεύουν σε βιομηχανικές μονάδες, ώστε να μπορούν να αναβαθμίσουν τις άδειες τους.

Ένα ακόμη σημαντικό είναι ότι όταν υπάρχει εξαρτημένη σχέση εργασίας σε μονάδες οι οποίες είναι πάνω από 250 κιλοβάτ, έγραφε το παλιό νομοσχέδιο, ότι θα πρέπει να ορίζει ο ασκών την συντήρηση της λειτουργίας τους, αλλά όχι να παρευρίσκεται όπως έλεγε το παλαιό Βασιλικό Διάταγμα. Τι σημαίνει αυτό; Ότι όταν λειτουργεί μια εγκατάσταση, ο οποιοσδήποτε μηχανολόγος ηλεκτρολόγος να παραβρίσκεται εκεί, όταν λειτουργεί πάνω από 250 μονάδες κιλοβάτ. Δυστυχώς το νομοσχέδιο δεν το προέβλεπε, όπως το παλαιό, με αποτέλεσμα αυτή τη στιγμή να υπάρχει τεράστιο πρόβλημα ώστε οι μονάδες να λειτουργούν χωρίς τους απαραίτητους ηλεκτρολόγους. Ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Γραβουνιώτης Πάρις, Αντιπρόεδρος Συνδέσμου Βιομηχανιών – Βιοτεχνιών Ροδόπης, ο οποίος δεν έχε καλεστεί ως σύνδεσμος, όμως επειδή βρίσκεται εδώ, θεωρώ ότι μπορούμε να του δώσουμε το λόγο για τρία λεπτά.

**ΠΑΡΙΣ ΓΡΑΒΟΥΝΙΩΤΗΣ (Αντιπρόεδρος Συνδέσμου Βιομηχανιών – Βιοτεχνιών Ροδόπης):** Ευχαριστώ κυρία Πρόεδρε, καταρχήν να πω ότι επειδή ήμουν σε μια περιοδεία στην Αίγυπτο, σε μια επιχειρηματική αποστολή, να πω ότι χαίρομαι πολύ που βρίσκομαι σε μια χώρα με τέτοιες δημοκρατικές διαδικασίες, πρώτον και δεύτερον, που βλέπω το γυναικείο φύλο να συμμετάσχει ισάξια και ισότιμα σε αυτό το πολίτευμα. Σωστή η κατεύθυνση του νομοσχεδίου, σε ό,τι αφορά το νόμο 3982, και σε ό,τι αφορά τον Συνδυασμό Βιομηχανιών Βιοτεχνιών Ροδόπης, όπου εκπροσωπούμε πολλές επιχειρήσεις που βρίσκονται μέσα σε υπάρχον βιομηχανικό πάρκο και με τον εν λόγω νόμο και τους κανονισμούς λειτουργίας που υπάρχουν αυτή τη στιγμή, έχουμε υποφέρει αρκετά.

Είμαι και μέλος του ΠΑΣΥΔΗΠΕ, οπότε γνωρίζω, ότι γενικότερα αυτή η πρωτοβουλία του νομοσχεδίου είναι στη σωστή κατεύθυνση, την χαιρετίζουμε και από την Ροδόπη και χαιρετίζουμε και την αποφασιστικότητα του Υπουργείου και όλης της ομάδας των συνεργατών του κ. Πιρτσιόλα, που αντιμετωπίσανε ένα θέμα, που εμείς το θεωρούμε ένα θέμα μονοπωλίου και στρεβλώσεων, με θύμα κατά κύριο λόγο, τις μικρομεσαίες επιχειρήσεις της Περιφέρειας. Έχουμε ακόμη δρόμο για τις υπάρχουσες τουλάχιστον ΔΗΠΕ που έχουν κανονισμούς λειτουργίας, με τον νόμο 3982, την εξυγίανσή τους και θέλουμε αυτό να γίνει το συντομότερο, γιατί δεκάδες που γνωρίζω εγώ τουλάχιστον εξαγωγικές και παραγωγικές επιχειρήσεις, αυτή την στιγμή, λόγω των χρεώσεων των υπαρχόντων κανονισμών λειτουργίας, διώκονται ή τέλος πάντων, εμμέσως απειλείται η λειτουργία τους.

Κλείνοντας θα ήθελα να πω ότι η νοοτροπία -μετά και την τελευταία περιοδεία μου στην Αίγυπτο- πραγματικά ήταν εντυπωσιακή και για το τι ετοιμάζουν εκεί. Ο ανταγωνισμός είναι τεράστιος, έχοντας γνώση και το τι συμβαίνει στην Τουρκία, σε ό,τι αφορά στις βιομηχανίες. Θα πρέπει να έχουμε τη νοοτροπία της εθνικής ομάδας και όχι του τοπικού πρωταθλήματος.

Κύριοι Βουλευτές, κύριε Υπουργέ, δώστε μας τους χώρους να «προπονούμαστε». Ξέρουμε να «παίζουμε μπάλα». Είναι προς τη σωστή κατεύθυνση αυτό το νομοσχέδιο και το στηρίζουμε. Ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Μπαλτάς.

**ΕΜΜΑΝΟΥΗΛ ΜΠΑΛΤΑΣ (μέλος της Κεντρικής Ένωσης Επιμελητηρίων Ελλάδος):** Ευχαριστώ πολύ, κυρία Πρόεδρε και ευχαριστώ πολύ και τον κ. Μίχαλο που μου έχει δώσει τη δυνατότητα να κάνω γενική αναφορά στο νομοσχέδιο και προφανώς τον κ. Αρνιάδη, ο όποιος επέλεξε -και αυτονόητα- να αποτελέσει η ομιλία του κέντρο προσοχής στη Βοιωτία και την περιοχή των Οινοφύτων. Η δική μου παρέμβαση έχει να κάνει με μία γενικότερη εκτίμηση και αξιολόγηση του νομοσχεδίου και με κάποια δέσμη προτάσεων που θα το καταστήσουν πιο λειτουργικό και πιο ολοκληρωμένο, στο πλαίσιο ενός υπομνήματος που θα σας υποβάλλω.

Νομίζω ότι είναι γνωστό πως η Κεντρική Ένωση Επιμελητηρίων Ελλάδος παλεύει για αρκετά χρόνια για τον εκσυγχρονισμό της νομοθεσίας των Επιχειρηματικών Πάρκων και αποτελεί μία πάρα πολύ σημαντική έκπληξη. Είμαστε υπεύθυνοι να απευθύνουμε μία μεγάλη ευχαριστία στον Υπουργό, τον κ. Πιτσιόρλα και τους συνεργάτες του, γιατί διατάξεις που τις έχουν διατυπώσει, περίπου, τριάντα φορές και για πέντε και έξι συνεχή χρόνια, σήμερα τις βρίσκουμε να είναι υποψήφιες προς ψήφιση στο Ελληνικό Κοινοβούλιο.

Δεν μπορώ να αξιολογήσω ποια είναι σημαντικότερη εξ αυτών. Όλες είναι πολύ σημαντικές. Προφανώς, θα αναφερθώ στη δυνατότητα που δίνεται στα Επιμελητήρια να κάνουν χρήση των αποθεματικών τους για να υποστηρίζουν φορείς υλοποίησης Πάρκων. Προφανώς, θα αναφερθώ στη θεσμοθέτηση ανταποδοτικού τέλους φιλοξενίας στους Ο.Τ.Α. που αυξάνει τους πόρους τους, αλλά, ταυτόχρονα, δίνει τη δυνατότητα στις επιχειρήσεις να κάνουν αυτοδιαχείριση των αναγκών τους μέσα στα Πάρκα και να μειώσουν το εξωτερικό διοικητικό κόστος, περίπου, κατά 45%.

Προφανώς, θα αναφερθώ σε μία σειρά από προτάσεις που σχετίζονται με την οργάνωση των άτυπων βιομηχανικών συγκεντρώσεων. Επιτρέψτε μου να δανειστώ ένα σημείο από το κείμενο μας, για να αναφερθώ και εγώ στη δυνατότητα που δίνεται στη μειοψηφία, στο 20% που, ούτως ή άλλως, είναι ένα γενικό θεσμοθετημένο ποσοστό κατοχύρωσης των δικαιωμάτων μειοψηφίας για να εγείρει, να θεμελιώσει δικαίωμα επαναξιολόγησης και επαναδιατύπωσης κανονιστικών διατάξεων, όπως και στο πλαίσιο που επιχειρεί ο κ. Πιτσιόρλας να θέσει, σε ό,τι αφορά αρχές και κανόνες στη διατύπωση κανονισμού λειτουργίας των Πάρκων.

Θα κλείσω με τη μία και σημαντική, επίσης, πρόταση νόμου που συστήνεται για να μπορούν οι επιχειρήσεις να υποβάλουν φάκελο για την ανάπτυξη Πάρκου, χωρίς να είναι υποχρεωμένες να συστήσουν φορείς. Δηλαδή, να είναι υπό σύσταση και να το κάνουν αυτό, έξι μήνες μετά την έκδοση της ΚΥΑ. Όλα αυτά δημιουργούν σημαντικές οικονομίες κλίμακας για τις επιχειρήσεις, δημιουργούν και αναδιατάσσουν κίνητρα υπέρ τους και δημιουργούν μία νέα ευκαιρία για τα Επιχειρηματικά Πάρκα. Αυτό, όμως, αποτελεί αντικείμενο αρμοδιότητας του Υπουργείου Ανάπτυξης.

Πιστεύουμε ότι για την ολοκλήρωση αυτής της πολύ μεγάλης προσπάθειας, έχουν υποβληθεί και θα το υποβάλουμε και σήμερα, έξι προτάσεις νομοθετικού περιεχομένου αρμοδιότητας των Υπουργείων Περιβάλλοντος και Εσωτερικών. Αυτές οι προτάσεις έχουν τα ίδια χαρακτηριστικά, έχουν ως αντικείμενο την αντιμετώπιση γραφειοκρατικών προβλημάτων ήσσονος, καταρχήν, σημασίας, αλλά μεγάλης σπουδαιότητας, σε ό,τι αφορά στην επίσπευση χρόνου αδειοδότησης των Πάρκων που σήμερα, δυστυχώς, μερικές φορές υπερβαίνει και τα πέντε χρόνια. Θα σας αναφέρω ένα απλό παράδειγμα. Είναι απαραίτητο να εξετάσουμε την υπόθεση της ανακατάταξης των Επιχειρηματικών Πάρκων, στο πλαίσιο της περιβαλλοντικής κατηγορίας α΄ ή β΄, ανάλογα με τα μεγέθη των τεχνικών έργων που συμπεριλαμβάνονται σε αυτά και όχι μηχανιστικά και αφηρημένα, όπως έκανε ο νομοθέτης πριν από αρκετά χρόνια.

Επίσης, είναι απαραίτητο να εναρμονίσουμε τα Επιχειρηματικά Πάρκα με όλες τις λοιπές προσπάθειες της Πολιτείας μας, όταν εκπονεί και εγκρίνει σχέδια πόλης. Όταν εκπονεί και εγκρίνει σχέδια πόλης, υπάρχει συγκεκριμένη διαδικασία για τα δάση και τα ρέματα. Πρέπει να εναρμονίσουμε τη νομοθεσία των Πάρκων και σε αυτό και όχι να είναι υποχρεωμένοι οι φορείς και οι επιχειρήσεις να δαπανούν άπειρους πόρους στο πλαίσιο της ΚΥΑ. Η έγκριση της επένδυσης να δίνεται και στη συνέχεια να μπορούν πριν από την έγκριση της πολεοδομικής μελέτης να λύνουν αυτά τα θέματα, όπως γίνεται και για τα υπόλοιπα Πάρκα.

Τέλος και με την ευκαιρία αυτή. Ίσως, να υπάρχει μια περίπτωση διακομματικής ομοφωνίας. Αυτή είναι η ώσμωσή μας. Να λυθεί το μεγάλο θέμα τού να επιτραπεί επιτέλους η εγκατάσταση επιχειρήσεων νέων δραστηριοτήτων μέσης όχλησης στην Αττική, μόνο μέσα σε επιχειρηματικά πάρκα, με περαιωμένα τα έργα υποδομής και μετά από τη διαπιστωτική πράξη ολοκλήρωσης.

Αυτό θα αποτελέσει ένα σημαντικό κίνητρο για την οργάνωση των άτυπων συγκεντρώσεων στην Αττική, που οι μεγάλες είναι πάνω από 28. Στην Ελλάδα είναι 55, σύμφωνα με έρευνα της ΚΕΕΕ, που θα ανακοινωθεί σε λίγες εβδομάδες. Διότι, αυτό, ταυτόχρονα, θα αποτελέσει σημαντική ευκαιρία για την εγκατάσταση νέων μεγάλων επενδύσεων στη χώρα μας. Το υπόμνημά μας θα σας δοθεί για την αξιοποίησή του. Ευχαριστώ πολύ για την ανοχή σας.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστούμε τον κύριο Μπαλτά.

Στο σημείο αυτό η Αντιπρόεδρος της Επιτροπής προχώρησε στη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Μηταφίδης Τριαντάφυλλος, Θεοπεφτάτου Αφροδίτη, Ιγγλέζη Αικατερίνη, Μπγιάλας Χρήστος, Καρακώστα Εύη, Καραναστάσης Απόστολος, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τσιρώνης Ιωάννης, Αντωνιάδης Ιωάννης, Δήμας Χρίστος, Κατσανιώτης Ανδρέας, Βούλτεψη Σοφία, Μπουκώρος Χρήστος, Μπούρας Αθανάσιος, Κωνσταντινόπουλος Οδυσσέας, Τζελέπης Μιχαήλ, Σαχινίδης Ιωάννης, Βαρδαλής Αθανάσιος, Λαζαρίδης Γεώργιος και Μίχος Νικόλαος.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Η διαδικασία συνεχίζεται με τις ερωτήσεις των Εισηγητών, των Ειδικών Αγορητών και των Βουλευτών προς τους φορείς. Το λόγο έχει ο κ. Σηφάκης, Εισηγητής του ΣΥΡΙΖΑ.

**ΙΩΑΝΝΗΣ ΣΗΦΑΚΗΣ (Εισηγητής του ΣΥΡΙΖΑ):** Ευχαριστώ, κυρία Πρόεδρε. Καταρχήν, θέλω να κάνω μια παρατήρηση. Είναι πάρα πολύ θετικό ότι οι παραγωγικοί φορείς από όλη την γκάμα των τομέων της οικονομίας - μια σημαντική γκάμα τομέων της οικονομίας- είναι θετικοί σε αυτό το νομοσχέδιο. Φυσικά και με κάποιες παρατηρήσεις, πολλές εκ των οποίων, κατά την άποψή μου, πρέπει να εξεταστούν και να εξεταστεί η υιοθέτησή τους, είτε σε αυτό το νομοσχέδιο, είτε σε κάποιο επόμενο. Ειδικά στην παρούσα φάση που απαιτείται η ενίσχυση της αναπτυξιακής κατεύθυνσης της οικονομίας, νομοσχέδια που βοηθούν τους παραγωγικούς φορείς να συμβάλλουν προς αυτήν την κατεύθυνση, έχουν μια πολλή ιδιαίτερη σημασία. Δύο ερωτήσεις θα ήθελα να απευθύνω.

Η μία προς τον ΣΜΕΧΑ, το Σύλλογο Μελών του Χρηματιστηρίου Αθηνών. Θέλω να ρωτήσω για την προτεινόμενη από τον Σύλλογο μείωση του ορίου των επενδύσεων σε χρηματιστηριακά προϊόντα στις 300.000 ευρώ, αν πιστεύουν από την εμπειρία τους ότι θα δώσει ουσιαστική ώθηση σε πολίτες και νομικά πρόσωπα τρίτων χωρών για να επενδύσουν σε χρηματιστηριακά προϊόντα στη χώρα μας. Δηλαδή, εάν θεωρούν ότι είναι καθοριστική η μείωση αυτή και αν θα έχει αποτέλεσμα αυτή η μείωση σε αυτό το όριο.

Και η δεύτερη ερώτησή μου απευθύνεται σε τεχνικούς φορείς, όπως ο κ. Βλασόπουλος και ο κ. Κουζούλογλου από την Ομοσπονδία Εγκαταστατών Συντηρητών Ανελκυστήρων και την Ομοσπονδία Εργοληπτών Εργολάβων, αντίστοιχα. Ρωτώ εάν τις προτάσεις τους τις έχουν δώσει στη Γενική Γραμματεία Βιομηχανίας και αν έχουν κάνει συζήτηση εκεί. Θεωρώ ότι κάποιες από τις προτάσεις τους μπορούν να υιοθετηθούν, είτε σε αυτό το νομοσχέδιο, είτε σε ένα επόμενο. Θα τους πρότεινα να τις συζητήσουν με τους αρμόδιους, για να δούμε τι μπορούμε να κάνουμε. Σας ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο Εισηγητής της Ν.Δ. κ. Δήμας.

**ΧΡΙΣΤΟΣ ΔΗΜΑΣ (Εισηγητής της Ν.Δ.):** Ευχαριστώ, κυρία Πρόεδρε. Δύο πολύ σύντομες ερωτήσεις. Η πρώτη είναι για τον Πρόεδρο της Ενιαίας Ανεξάρτητης Αρχής Δημοσίων Συμβάσεων (*ΕΑΑΔΗΣΥ*). Συγκεκριμένα, στο άρθρο 40 είναι η τροποποίηση των διατάξεων του νόμου 3310/2005, η απαγόρευση σύναψης δημοσίων συμβάσεων με εξωχώριες εταιρείες από φορολογικά μη συνεργάσιμα κράτη. Δεν είναι η πρώτη παράγραφος που με απασχολεί, όσο η δεύτερη, όπου αναφέρεται ότι «η παράγραφος 1 καταλαμβάνει και τις διαγωνιστικές διαδικασίες που βρίσκονται σε εξέλιξη, εφόσον, κατά την έναρξη ισχύος του παρόντος νόμου, δεν έχουν ανοιχθεί οι οικονομικές προσφορές». Άρα, υπάρχει μια αναδρομικότητα του νόμου. Θα ήθελα να ήξερα από την ΕΑΑΔΗΣΥ κατά πόσο πιστεύετε πως η δεύτερη παράγραφος του άρθρου 40 εξυπηρετεί την διαφάνεια και την δίκαιη διεξαγωγή στις διαγωνιστικές διαδικασίες.

Η δεύτερη ερώτηση είναι για τη ΜΟΔ, για την Πρόεδρο του Συλλόγου Εργαζομένων της ΜΟΔ. Συγκεκριμένα το άρθρο 23, παράγραφος 1, εάν είναι ο αντικειμενικός σκοπός λειτουργίας της ΜΟΔ η κάλυψη αναγκών στέγασης των γραφείων Γενικών, Ειδικών Γραμματέων, Υφυπουργών, Αναπληρωτών Υπουργών, καθώς και εποπτευομένων από τη ΜΟΔ φορέων ή από το Υπουργείο Οικονομίας και Ανάπτυξης. Σας ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο Ειδικός Αγορητής της Δημοκρατικής Συμπαράταξης ο. κ. Κωνσταντινόπουλος.

**ΟΔΥΣΣΕΑΣ ΚΩΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης, ΠΑΣΟΚ – ΔΗΜΑΡ):** Θέλω να ρωτήσω τον ΟΒΙ, ποια είναι η άποψή σας για το ότι εδώ πια ο ΟΒΙ προβλέπει και αρμοδιότητα επίλυσης διαφορών και καθορισμού αποζημιώσεων για χορήγηση αδειών εκμετάλλευσης . Ο ΟΒΙ νομικό πρόσωπο ιδιωτικού δικαίου δεν είναι; Θα αναλάβει και δικαστική εξουσία; Ήθελα να σας ρωτήσω πώς το αξιολογείτε εσείς αυτό;

Δεύτερον, σχετικά με την επιχειρηματική προσπάθεια που γίνεται εξυγίανσης της βιομηχανικής συγκέντρωσης στην περιοχή των Οινοφύτων του Νομού Βοιωτίας, ήθελα να ρωτήσω το εξής : Τι χρέη έχει αυτή η εταιρεία; Τι χρέη υπάρχουν; Ο κ. Σταυρογιάννης ζήτησε για την ΠΕΛ τέσσερα χρόνια αντί για δύο χρόνια. Πόσα είναι αυτά τα χρέη; Θα ήθελα να μου πείτε για να ξέρουμε τι θα ψηφίσουμε.

Σχετικά με το άρθρο 23 -είπε και ο συνάδελφος ο κ. Δήμας- εδώ μιλάτε για μετεγκατάσταση για τα κτίρια και ήθελα να ρωτήσω και τους εκπροσώπους της ΜΟΔ αυτά τα χρήματα είναι από συγχρηματοδοτούμενα ή από εθνικούς πόρους; Από πού θα πληρωθούν τα χρήματα αυτά, γιατί αν είναι από εθνικούς πόρους είναι άλλο θέμα και άλλο από συγχρηματοδοτούμενα. Αν είναι συγχρηματοδοτούμενα έχει γίνει κάποια ενημέρωση στην Ευρωπαϊκή Επιτροπή για όλα τα πράγματα; Λέτε για ενδεχόμενη δαπάνη, θα ρωτήσω τον Υπουργό βέβαια αργότερα, αλλά εσείς ξέρετε ποια είναι η ενδεχόμενη δαπάνη; Γιατί ενδεχόμενη δαπάνη είναι και 10.000, ενδεχόμενη δαπάνη είναι και 500.000.

Σε σχέση με την Golden Visa, είχαμε ζητήσει εδώ και τρία χρόνια από τον Υπουργό και μας είχε υποσχεθεί ότι θα κάνει μια επιτροπή για την Golden Visa, αλλά έφερε νομοσχέδιο, δεν πειράζει. Κύριε Υπουργέ και απευθύνομαι και στους εκπροσώπους που ζήτησαν και τη μείωση του ποσοστού, εμείς ως ΠΑ.ΣΟ.Κ., ως Δημοκρατική Συμπαράταξη έχουμε μια λογική, η οποία λέει ότι τα χρήματα αυτά πρέπει να πάνε σε παραγωγικές επενδύσεις για να έχουν αξία. Δηλαδή το να πηγαίνουν κάπου που δεν θα δημιουργήσουν νέες θέσεις εργασίας, δεν θα δημιουργήσουν παραγωγική επένδυση, αλλά να πηγαίνουν σε κάποια ενέργεια που δεν είναι γι' αυτό το λόγο, εμείς είμαστε αντίθετοι και σε αυτό πρέπει να απαντήσουν όλα τα κόμματα εδώ. Αν είναι να τα βάζουμε σε χρηματιστηριακά εργαλεία, όπως είναι οι τράπεζες και να τα δίνουμε στον Τόμσεν , στους νέους επενδυτές που έφερε ο ΣΥΡΙΖΑ δεν συμφωνούμε. Εμείς συμφωνούμε μόνο σε παραγωγικές διαδικασίες. Άρα θέλω να σας ρωτήσω σε αυτό που προτείνετε αν διασφαλίζονται νέες θέσεις εργασίας και εάν είναι παραγωγική αυτή η διαδικασία.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής):** Κανονικά θα έπρεπε να συνεχίσω με τους εισηγητές, αλλά ήλθε ένας ακόμη προσκεκλημένος μας ο κ. Βαργιάμης, και επειδή πιθανόν να γίνουν ερωτήσεις και προς αυτόν, θα δώσω πρώτα το λόγο στον κ. Βαργιάμη, που είναι Αντιπρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας και Πρόεδρος της Ομοσπονδίας Βιοτεχνών Υδραυλικών Ελλάδας.

**ΔΗΜΗΤΡΙΟΣ ΒΑΡΓΙΑΜΗΣ (Αντιπρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας και Πρόεδρος της Ομοσπονδίας Βιοτεχνών Υδραυλικών Ελλάδας):** Ευχαριστώ, κυρία Πρόεδρε, κύριε Υπουργέ, κυρίες και κύριοι, καταρχήν, θα ήθελα να ζητήσω συγνώμη για την καθυστέρηση, που υπήρξε λόγω ομίχλης στο αεροδρόμιο Μακεδονία της Θεσσαλονίκης -το γνωρίζει ο κ. Υπουργός, είχαμε μια τρίωρη καθυστέρηση. Καταρχήν, θα πρέπει να πούμε για το σχετικό νομοσχέδιο. Ουσιαστικά αποτελεί ένα πολυνομοσχέδιο με ένα πλήθος διαφορετικών διατάξεων και ρυθμίσεων. Κατά τη διάρκεια των μνημονίων υπήρχε αυτή η αντίληψη, να φέρνουμε πολυνομοσχέδια, επειδή μας πίεζε ο χρόνος, επειδή υπήρχαν χρονοδιαγράμματα από τους δανειστές.

Σήμερα όμως πιστεύω, ότι δεν υπάρχει αυτή η δυνατότητα -αν θέλετε η πίεση- και πιστεύω, ότι θα πρέπει να πάμε σε ένα πιο ουσιαστικό κοινωνικό διάλογο ούτως ώστε να δούμε τα συστήματα πιο αναλυτικά και να δώσουμε ουσιαστικότερες λύσεις μέσα από τεκμηριωμένες προτάσεις. Βέβαια αντιλαμβανόμαστε το γεγονός ότι πρέπει να διορθωθούν το συντομότερο δυνατόν οι όποιες αστοχίες ή και αδικίες έχουν θεσμοθετηθεί κατά τη διάρκεια της κρίσης στη χώρα μας. Ως εκ τούτου, λοιπόν, θα περιοριστούμε σε μια γενική αξιολόγηση με μια - δύο επισημάνσεις για το συγκεκριμένο πολυνομοσχέδιο.

Σε γενικές γραμμές το πολυνομοσχέδιο αποτιμάται θετικά από τη (ΓΣΕΒΕΕ). Με μια πρώτη ανάγνωση περιλαμβάνει αρκετές θετικές διατάξεις, που έχουν να κάνουν με το ευρύτερο επιχειρηματικό περιβάλλον. Στο πλαίσιο αυτό θετικά αξιολογούνται κύριε Υπουργέ, και οι θετικές παρεμβάσεις που γίνονται στα πλαίσια της αδειοδότησης των τεχνικών επαγγελμάτων, αλλά πιστεύουμε, ότι αυτή η παρέμβαση για τα τεχνικά επαγγέλματα είναι κάπως συντηρητική – θα τη λέγαμε. Υπάρχουν στα τεχνικά επαγγέλματα πάρα πολλά προβλήματα υπήρξε ο νόμος 3982, ο οποίος έδωσε μια νέα διάταξη όσον αφορά την αδειοδότηση τους, από κει και πέρα όμως υπήρξαν τα Προεδρικά Διατάγματα που ήλθαν στη συνέχεια -από προηγούμενες κυβερνήσεις- που αντί να λύσουν προβλήματα πιστεύουμε, ότι δημιούργησαν και άλλα προβλήματα. Σε αυτή, λοιπόν, την κατεύθυνση πιστεύουμε, ότι θα πρέπει να ξεκινήσει ένας ουσιαστικός διάλογος, όσον αφορά τα τεχνικά επαγγέλματα, τόσο για την αδειοδότηση τους, όσο και για την πρόσβαση στην αγορά εργασίας, όσο και για την εκπαίδευση των ενδιαφερομένων που θέλουν να ασκήσουν τα επαγγέλματα.

Θα σας αναφέρω μερικά παραδείγματα για να καταλάβετε και πιστεύω ότι θα γίνω πιο κατανοητός, αυτά, λοιπόν, τα ζητήματα της δευτερογενούς νομοθεσίας, ενδεικτικά θα αναφέρουμε, ότι θα πρέπει να εξεταστεί αναλυτικά όλο το σκέλος και το ζήτημα της αδειοδότησης των τεχνικών επαγγελμάτων. Εδώ πιστεύω, ότι μπορούν να εμπλεκούν και οι επαγγελματικές ενώσεις και οι τριτοβάθμιες συνδικαλιστικές ενώσεις, αλλά και τα επιμελητήρια. Υπήρξε μια προεργασία, πολύ σημαντική, που δυστυχώς δεν την έλαβαν υπόψη τους οι προηγούμενες κυβερνήσεις και αυτή η διαδικασία έχει να κάνει κυρίως με ένα έργο που έγινε μέσα από τα περιγράμματα των τεχνικών επαγγελμάτων που είχαν ολοκληρωθεί, δυστυχώς, δεν είχαν ληφθεί καθόλου υπ' όψιν. Αυτό πιστεύω, ότι πρέπει να το δούμε.

Επίσης, ένα άλλο ζήτημα που αφορά ιδιαίτερα τα ζητήματα της πρόσβασης και της κατοχύρωσης του καταναλωτικού κοινού αφορά τις υπεύθυνες δηλώσεις, που έχουν περάσει μέσα από τα Προεδρικά Διατάγματα και δεν έχουν προχωρήσει σχεδόν καθόλου. Επίσης, όσον αφορά το ζήτημα για τη δημιουργία δικτύου υποστήριξης της επιχειρηματικότητας, πιστεύουμε ότι είναι προς τη σωστή κατεύθυνση και ότι θα βοηθήσει την επιχειρηματικότητα. Θα πρέπει σε αυτή την κατεύθυνση να αξιοποιήσετε τα ινστιτούτα των κοινωνικών εταίρων, τόσο το Ινστιτούτο Μικρομεσαίων Επιχειρήσεων της Γενικής Συνομοσπονδίας, όσο και της ΕΣΕΕ. Υπάρχει μια πολύ μεγάλη τεχνογνωσία που πιστεύουμε ότι πρέπει να αξιοποιήσετε. Ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Δανιήλογλου.

**ΧΡΗΣΤΟΣ ΔΑΝΙΗΛΟΓΛΟΥ (Γραμματέας του Δ.Σ. της Πανελλαδικής Ομοσπονδίας Συλλόγων Παραγωγών Αγροτικών Προϊόντων και Πωλητών Λαϊκών Αγορών (ΠΟΣΠΑΠΛΑ):** Ευχαριστώ, κυρία Πρόεδρε. Στο νομοσχέδιο αυτό μας αφορά το θέμα της προείσπραξης των κουπονιών αλληλεγγύης από τις ομοσπονδίες. Αναφέρομαι στα κουπόνια αλληλεγγύης που διανέμονται από την περιφέρεια σε άτομα με οικογένειές με ειδικές οικονομικές ανάγκες και που χαρίζουμε στήριξη σε οικογένειες με απροστάτευτα τέκνα, πολύτεκνους, νεφροπαθείς και άλλους. Μέχρι σήμερα, έχουν διανεμηθεί περίπου δύο εκατομμύρια σε διάστημα δύο ετών, 2017 και 2018, σε μονογονεϊκές οικογένειες και πολύτεκνους. Για το 2019, ξεκινώντας από τον Μάρτιο, συνεχίζεται το πρόγραμμα στήριξης πολυτέκνων και νεφροπαθών, διάρκειας 12 μηνών και κόστους δύο εκατομμυρίων.

Η μέχρι τώρα διαδικασία πληρωμής των κουπονιών άγγιζε τους δύο - τρεις μήνες, με αποτέλεσμα οι παραγωγοί και οι επαγγελματίες πωλητές να μη συμμετέχουν στην όλη διαδικασία, γιατί αργούν να εισπράξουν τα χρήματα που δικαιούνται από τα κουπόνια. Η πρότασή μας είναι να αποδίδονται στις Ομοσπονδίες Αττικής προκαταβολικά τα ποσά για τους εκάστοτε μήνες, ώστε η εξόφληση των παραγωγών και επαγγελματιών πωλητών να γίνεται εντός 4 ημερών και αφού γίνονται όπως ήδη γινόντουσαν. Συγκεντρωτικές καταστάσεις θα κατατίθενται στις Ομοσπονδίες της περιφέρειας για έλεγχο και καταμέτρηση, όπως γινόταν και με τις προηγούμενες. Σε περίπτωση πλεονάσματος ή υπολοίπου θα επιστρέφονται τα ποσά με καταθέσεις της περιφέρειας εντός 10 ημερών.

Με αυτό τον τρόπο είμαστε βέβαιοι ότι το πρόγραμμα θα τύχει ευρείας αποδοχής και θα απορροφηθεί εκατό τοις εκατό από όλους τους πωλητές παραγωγούς και επαγγελματίες, γιατί μέχρι σήμερα το σύστημα συγκέντρωσης και εξόφλησης κουπονιών αποτελεί τροχοπέδη και αποδοχή από τους πολίτες μας.

Το δεύτερο θέμα που έχουμε αφορά τη μείωση των προστίμων. Προτείνουμε τα πρόστιμα να μειωθούν στο ένα τρίτο της ονομαστικής τους αξίας. Το ημερήσιο δικαίωμα που πληρώνει κάθε παραγωγός ζητάμε να πάει με το παλιό σύστημα, με την κάρτα προσέλευσης, γιατί παραγωγοί που σταματούν για οποιοδήποτε λόγο να προσέρχονται στις λαϊκές αυτή τη στιγμή δεν έρχονται και πληρώνουν, ενώ με τον παλαιότερο τρόπο με την προσέλευση με την κάρτα, πλήρωναν όποτε ερχόντουσαν. Επίσης, στον νομό 4497/2017, στο άρθρο 13, παράγραφος 3, «να εξαιρούνται της υποχρέωσης αυτοπρόσωπης παρουσίας στις προσελεύσεις της λαϊκής αγοράς και οι πρόεδροι και οι γραμματείς των πρωτοβάθμιων και των δευτεροβάθμιων συνδικαλιστικών οργάνων. Οι εκλεγμένοι σε οργανισμούς και τοπικές αυτοδιοικήσεις α΄ και β΄ βαθμού, με την προϋπόθεση ότι στις περιπτώσεις αυτές οι παραγωγοί πωλητές δηλώνουν τα άτομα που θα τους αναπληρώνουν στον φορέα λειτουργίας, μία φορά, στην αρχή κάθε ημερολογιακού έτους». Σας ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Τον λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.):** Σας ευχαριστώ, κυρία Πρόεδρε. Εκφράσαμε την άποψή μας και επί της αρχής του νομοσχεδίου, αλλά θα τοποθετηθούμε και στις επόμενες συνεδριάσεις της Επιτροπής. Θα ήθελα, όμως, να υπογραμμίσω ένα ζήτημα σε σχέση με τη σημερινή συζήτηση, με τους φορείς. Η στήριξη που σας παρέχει τόσο ο εκπρόσωπος του ΣΕΒ, αλλά και των υπόλοιπων επιχειρηματιών δείχνει και την κατεύθυνση αυτού του νομοσχεδίου, για την οποία, όπως είπαμε επί της αρχής, εκφράσαμε άποψη. Θα ήθελα, όμως, να κάνω μία ερώτηση κυρίως προς τον Δήμαρχο Λαμιέων. Το νέο σχήμα, πέραν όλων των άλλων, αναλαμβάνει και τις υποχρεώσεις του προηγούμενου και θα θέλαμε να γνωρίζουμε, ποιο είναι το ύψος αυτών των υποχρεώσεων;

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Καταρχήν, περιμένω και εγώ μία απάντηση στο ζήτημα των χρεών από τον Δήμαρχο Λαμιέων ή από αυτούς που σήμερα έχουν την ευθύνη λειτουργίας, γιατί έχουμε μία λειτουργία αδιαφανή επί πολλά χρόνια και πρέπει οπωσδήποτε να ενημερωθούμε και βεβαίως, να δούμε και το επόμενο βήμα, πως αυτά θα τακτοποιηθούν. Η παρέμβασή μου κυρίως έχει σχέση με μια ενδιαφέρουσα ιδιαιτερότητα που είχαμε στη σημερινή συνεδρίαση. Είχαμε τους εκπροσώπους των φορέων και τις τοποθετήσεις τους για τα ζητήματα που αναφέρεται το συγκεκριμένο νομοσχέδιο προς τη θετική κατεύθυνση.

Θα σας έλεγα ότι αυτό ήταν το ελάχιστο, φτάσαμε και σχεδόν σε μια πλήρη αποδοχή, με εξαίρεση τους εργαζόμενους της ΜΟΔ. Κύριε Υπουργέ, να λάβετε υπόψη σας τις θέσεις τους για να έχετε και μια ομοφωνία. Αυτό είναι σπάνιο για τα κοινοβουλευτικά δεδομένα. Θέλω, όμως, απευθύνω προς τους φορείς δύο ερωτήματα.

Πρώτον, επειδή πρόκειται για έναν νόμο που από δω και πέρα αρχίζουν τα δύσκολα και τα δύσκολα είναι η διαδικασία εφαρμογής, η υλοποίηση του νόμου και πρέπει να βοηθήσετε γιατί, αν υπάρξουν δυσκολίες να δούμε σε αυτό το κλίμα συναίνεσης που υπήρξε σήμερα να συνεχίσουμε για να μπορούμε να έχουμε και ουσιαστικό αποτέλεσμα.

Δεύτερον, εσείς ενδιαφέρεστε, θέλετε να πληροφορηθείτε το πώς αυτή η ομοφωνία που είχαμε σήμερα την μεταφέρουμε ιδιαίτερα οι εισηγητές των κομμάτων στην Ολομέλεια; Διότι, για τον απλούστατο λόγο έχουμε πάρα πολλές φορές ζήσει μια εικόνα, όπως η τοποθέτηση επιφυλάσσομαι που σημαίνει ότι, καταρχήν, το βλέπω λίγο, πόσο εύκολα στην Ολομέλεια σε αρνητική ψήφο. Αυτό το υπεύθυνο και ιδιαίτερα στους εισηγητές των κομμάτων, ότι μόλις τελειώνουν αυτού του είδους οι συνεδριάσεις, όχι να τοποθετούμαστε έξω από την επήρεια της συζήτησης, αλλά εδώ να υπάρξει μία συγκεκριμένη τοποθέτηση.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Τον λόγο έχει η κυρία Αχλαδιανάκη.

**ΕΛΕΥΘΕΡΙΑ ΑΧΛΑΔΙΑΝΑΚΗ (Γενική Διευθύντρια του Συνδέσμου Μελών Χρηματιστηρίων Αθηνών):** Ευχαριστώ κυρία Πρόεδρε.

Ανοίξαμε εμείς το κομμάτι των τοποθετήσεων, παρουσία του Προέδρου του κ. Κυρίτση, ο οποίος απουσιάζει αυτή τη στιγμή. Έχουμε ήδη καταθέσει ένα Υπόμνημα με τις προτάσεις μας. Θα κάνω μια σύντομη τοποθέτηση και θεωρώ ότι θα καλύψω και τους δύο κυρίους οι οποίοι έθεσαν ερωτήσεις, λέγοντας το εξής: Καταρχάς, το κατά πόσο δημιουργούνται θέσεις εργασίας, ή όχι, μέσα από τη δυνατότητα παροχής golden visa σε επενδυτικά προϊόντα, πολύ σύντομα θα πω, ότι όταν έχουμε μια κεφαλαιαγορά η οποία αναπτύσσει δυναμική και επενδυτικό ενδιαφέρον, μοιραία οι επιχειρήσεις, στην ελληνική πραγματικότητα, μικρομεσαίες μικρές ή μεγάλες θα αναζητήσουν να αντλήσουν κεφάλαια μέσα από την κεφαλαιαγορά. Αυτό σημαίνει, ότι αυτόματα έχουμε πολλές νέες θέσεις εργασίας, επενδύσεις και την αύξηση των δραστηριοτήτων, οι οποίες θα βοηθήσουν και το εργατικό κομμάτι, σε κάθε περίπτωση.

Σε ό,τι αφορά το κομμάτι της ουσίας που έχει να κάνει με τα όρια και ακουμπάει τον κλάδο των επενδύσεων, θα ήθελα να σημειώσω τα εξής. Αυτή τη στιγμή υπάρχει το κομμάτι που αφορά τα ακίνητα, το οποίο ανέρχεται στις 250.000 €. Εμείς αιτούμαστε τη μείωση των ορίων των επενδύσεων, στις 300 χιλιάδες ευρώ, ούτως ώστε να μπορέσουμε να αντλήσουμε τη δυναμική που χρειάζεται η κεφαλαιαγορά, για να πάρει ώθηση και παράλληλα, να είμαστε ανταγωνιστικοί, από τη δική μας την πλευρά, μέσα σε αυτό το περιβάλλον. Δεν θα διστάσω να θέσω ένα πολύ συγκεκριμένο ερώτημα. Όταν έχουμε από τη μια πλευρά, μια επένδυση, η οποία είναι σε συνάρτηση με το επενδυτικό προφίλ του ενδιαφερόμενου, στην περίπτωσή μας κάτοικο τρίτης χώρας και παράλληλα μια εναλλακτική στην αγορά ενός ακινήτου της τάξεως των 250.000 €, εμείς κρίνουμε, ότι το όριο θα πρέπει να είναι λίγο πιο πάνω στην εναλλακτική των επενδύσεων, συσχετιζόμενο πάντα με τον κίνδυνο που αναλαμβάνει ο πελάτης, στην περίπτωσή μας κάτοικος τρίτης χώρας. Αν έχουμε έναν αντίποδα που λέει 250.000 € ένα ακίνητο και παράλληλα, έρθουμε να κάνουμε μια σύγκριση με ένα επενδυτικό προϊόν, το οποίο είναι στις 400.000 €, ή στις 800.000 €, εάν μιλάμε για μετοχές ή ομόλογα, η απάντηση νομίζω είναι εύκολη. Οπότε, αιτούμαστε να μειωθούν τα όρια στις 300.000 € για να μπορέσουμε να δώσουμε μια τόνωση στην αγορά, μέσα από ένα περιβάλλον διαφάνειας. Διότι πλέον, το θεσμικό πλαίσιο που διέπει την κεφαλαιαγορά, είναι ικανό να παρακολουθεί τις επενδύσεις και σαφώς, να ελέγχει τα χρήματα που μπαίνουν μέσα στο μηχανισμό του. Ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστούμε την κυρία Αχλαδιανάκη. Το λόγο έχει η κυρία Ζέρβα, Πρόεδρος του Συλλόγου Εργαζομένων της Μονάδας Οργάνωσης της Διαχείρισης Αναπτυξιακών Προγραμμάτων (ΜΟΔ Α.Ε.).

**ΑΡΓΥΡΩ ΖΕΡΒΑ (Πρόεδρος του Συλλόγου Εργαζομένων της Μονάδας Οργάνωσης της Διαχείρισης Αναπτυξιακών Προγραμμάτων (ΜΟΔ Α.Ε.) ):** Ευχαριστώ κυρία Πρόεδρε. Έγιναν δύο ερωτήσεις. Μέσα στο νομοσχέδιο υπάρχουν κάποιες τροποποιήσεις του καταστατικού της ΜΟΔ. Η μια αφορά στα ενοίκια. Μέχρι σήμερα η ΜΟΔ πληρώνει τα ενοίκια των ειδικών υπηρεσιών, των επιτελικών δομών που έχουν να κάνουν με το ΕΣΠΑ και όντως, καλύπτονται από το συγχρηματοδοτούμενο. Αυτή η διάταξη που είδαμε στο καταστατικό, την βρίσκουμε τελείως διασταλτική. Δεν είναι σαφές τι θα πληρώνει αύριο η ΜΟΔ. Νομίζω ότι αλλάζει και ο ρόλος της. Δηλαδή, γίνεται από μια εταιρεία που όπως είπα πριν, βασικός της στόχος, η στήριξη και η ενίσχυση της δημόσιας διοίκησης για την διαχείριση των Ευρωπαϊκών Προγραμμάτων, θα γίνεται μια εταιρεία διαχείρισης ακινήτων. Νομίζω, ότι αυτό είναι μια διάταξη που πρέπει να την ξαναδεί. Δεν ξέρω αν έχει γίνει κάποια συζήτηση με την επιτροπή που να έχει δεχτεί. Δεν το γνωρίζω αυτό, θα πρέπει να ρωτήσετε τον Υπουργό, αλλά νομίζω, ότι δεν θα μπορούν να είναι οι εποπτευόμενοι φορείς του Υπουργείου από το συγχρηματοδοτούμενο, έτσι όπως περιγράφεται στη ρύθμιση. Το λογικό είναι ότι δεν θα μπορεί να είναι.

Επίσης, να το συνδυάσω και με την αρχική μου τοποθέτηση, όταν μας λένε, ότι δεν υπάρχει δημοσιονομικός χώρος για να γίνει η απαραίτητη ρύθμιση για τα μισθολογικά μας, δεν μπορεί να αυξάνει κατακόρυφα αυτή η ρύθμιση, σίγουρα θα αυξήσει τον προϋπολογισμό της ΜΟΔ και δεν υπάρχει χώρος για να διορθωθεί μια αδικία που υπάρχει αυτή τη στιγμή μέσα στην ΜΟΔ. Ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Τσιαβός.

**ΠΡΟΔΡΟΜΟΣ ΤΣΙΑΒΟΣ (Πρόεδρος του Οργανισμού Βιομηχανικής Ιδιοκτησίας Υπουργείου Οικονομίας και Ανάπτυξης):** Είμαι ο Πρόδρομος Τσιαβός, Πρόεδρος του Οργανισμού Βιομηχανικής Ιδιοκτησίας.

Σε σχέση με το σχόλιο που έγινε προηγουμένως, απλώς να ξεκαθαρίσουμε το εξής: ο ΟΒΙ αποτελεί Νομικό Πρόσωπο Ιδιωτικού Δικαίου, το οποίο αποτελεί φορέα γενικής κυβέρνησης και ο οποίος σε σχέση με συγκεκριμένες πράξεις που εκδίδει ασκεί δημόσια εξουσία, όπως είναι για παράδειγμα η έκδοση διπλωμάτων ευρεσιτεχνίας και για το λόγο αυτό ελέγχεται από το ΣτΕ. Αν δούμε τη διατύπωση του άρθρου θα δούμε ότι ο ΟΒΙ καθορίζει το χρηματικό ποσό της αποζημίωσης στην περίπτωση που έχουμε δημόσια προσφορά αδειών εκμετάλλευσης σε περίπτωση διαφωνίας των μερών, ενώ η απόφαση αυτή όπως άλλες πράξεις αντίστοιχες που εκδίδει ο ΟΒΙ υπόκεινται στον ακυρωτικό έλεγχο του ΣτΕ. Το κομμάτι που αφορά τη διαδικασία συναινετικής επίλυσης των διαφορών που ανακύπτουν σε αυτό το κεφάλαιο, καθορίζεται ύστερα από κοινή απόφαση των Υπουργών Οικονομίας και Ανάπτυξης και των κατά περίπτωση συναρμόδιων υπουργών. Ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Παπαδόπουλος.

**ΟΡΕΣΤΗΣ ΠΑΠΑΔΟΠΟΥΛΟΣ (Αντιπρόεδρος του Συνδέσμου Βιομηχανιών Αττικής – Πειραιά):** Λέγομαι Ορέστης Παπαδόπουλος από τον Σύνδεσμο Βιομηχανιών Αττικής – Πειραιώς. Πάρα πολύ σωστά επισημάνθηκε η στήριξη που παρέχεται κυρίως από τις εργοδοτικές οργανώσεις σε ένα νομοσχέδιο σκούπα, το οποίο προσπαθεί να λύσει προβλήματα δεκαετιών, για να περάσουμε επιτέλους κάποτε στην οργάνωση του μέλλοντός μας. Ευχαριστούμε κ. Υπουργέ.

Στη διαδικασία εφαρμογής με συναίνεση, η οποία επίσης επισημάνθηκε από τους συνομιλητές, έχω πάρα πολλές αμφιβολίες, γιατί το κράτος μας είναι οργανωμένο γραφειοκρατικά. Να προσθέσουμε τώρα ότι είμαστε σύμφωνα με τη διεθνή διαφάνεια 67οι στη διαφθορά, καταλαβαίνετε τι υπονοώ τώρα. Προσπαθήσαμε λοιπόν με τις παρατηρήσεις μας επί του νομοσχέδιου, τις οποίες καταθέσαμε γραπτά κ. Υπουργέ, να βάλουμε όσο το δυνατόν περισσότερες διευκρινήσεις διότι η τυπολατρία και η γραφειοκρατία πάρα πολλές φορές κολλάνε μέχρι και στο κόμμα. Ας ελπίσουμε λοιπόν ότι στη διαδικασία εφαρμογής θα πετύχουμε μια αναβάθμιση παρά του ότι οι νοοτροπίες που επισημάνατε και εσείς εχθές το απόγευμα είναι ανασταλτικές. Ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Κουζούλογλου.

**ΑΛΕΞΑΝΔΡΟΣ ΚΟΥΖΟΥΛΟΓΛΟΥ (Γενικός Γραμματέας της Πανελλήνιας Ομοσπονδίας Σωματείων Εργοληπτών Ηλεκτρολόγων ΠΟΣΕΗ):** Ενημερώνω το ερώτημα του κ. Σηφάκη, ότι τα θέματα αυτά τα έχουμε ξεκαθαρίσει με το υπόμνημα που ήδη καταθέσαμε για πολλοστή φορά. Είχαμε μια πρώτη συνάντηση το 2015 με τον πρώην Γενικό Γραμματέα τον κ. Τόλιο. Στη σειρά το 2016 συναντηθήκαμε με την κυρία Τζάκρη, καταθέσαμε ξανά τα ίδια αιτήματα προς διόρθωση, όταν γίνει κάποια μεταβολή στο π.δ.. στην πορεία συναντηθήκαμε δύο φορές με το Γενικό Γραμματέα τον κ. Ζαφείρη, στις 12.1.2017 και στις 31.7.2017 και μετά την ανάληψη των καθηκόντων από τον κ. Πιτσιόρλα έχουμε στείλει έγγραφο για συνάντηση από τις 20.9.2018, με τις εισηγήσεις τις συγκεκριμένες που καταθέσαμε στην Επιτροπή. Απλά αυτά για διευκρίνιση.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Βλασόπουλος.

**ΓΕΩΡΓΙΟΣ ΒΛΑΣΟΠΟΥΛΟΣ (Πρόεδρος της Πανελλήνιας Ομοσπονδίας Βιοτεχνών Εγκαταστατών – Συντηρητών Ανελκυστήρων ΠΟΒΕΣΑ):** Λέγομαι Βλασσόπουλος Γεώργιος και είμαι Πρόεδρος της Πανελλήνιας Ομοσπονδίας Βιοτεχνών Εγκαταστατών – Συντηρητών Ανελκυστήρων. Με αφορμή την αναφορά του κ. Σηφάκη ήθελα να πω ότι από το 2013 όλες οι συναντήσεις που έχουμε κάνει έχουν πέσει στο κενό. Θα ήθελα να σας γνωστοποιήσω για να το λάβει υπόψη η Επιτροπή ότι το συγκεκριμένο π.δ. ανατέθηκε σε μια εταιρεία με 175.000 ευρώ που πλήρωσε ο ελληνικός λαός και βεβαίως η διαδικασία ήταν στο άκρο ακριβώς αυτής της σημερινής δημοκρατικής διαδικασίας, που προς τιμήν σας κάνετε και ουδέποτε καλεστήκαμε και ουδέποτε βγήκε στη διαβούλευση του ισχύον προεδρικό διάταγμα. Αυτό για να το λάβετε υπόψη για το δίκαιο των αιτημάτων μας. Ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Κι εμείς ευχαριστούμε. Ο κ. Καταπόδης, έχει το λόγο.

**ΓΕΩΡΓΙΟΣ ΚΑΤΑΠΟΔΗΣ ( Πρόεδρος της Ενιαίας Ανεξάρτητης Αρχής Δημοσίων Συμβάσεων (ΕΑΑΔΗΣΥ)):** Όσον αφορά το άρθρο 40 και την τροποποίηση του ν.3310/2005, έχουμε εκδώσει την Α13 γνώμη το 1018, όπου αναφερόμαστε και στο θέμα της αναδρομικότητας. Μάλιστα, είναι η τελευταία παράγραφος της σχετικής γνώμης. Η γνώμη είναι αναρτημένη στο site μας και μπορούμε να σας τη προσκομίσουμε την Επιτροπή, προς χρήση σας. Αυτό που θα ήθελα να πω είναι ότι, όπως αντιλαμβάνομαι, εδώ πέρα το θέμα της αναδρομικότητας έχει ως σκοπό μια … (δεν ακούγεται) εναρμόνισης, προφανώς να καταλάβει και τρέχουσες διαδικασίες, ούτως ώστε να μην υπάρχει ευθύνη του κράτους.

Βεβαίως, ζήτημα σίγουρα θα προέκυπτε ακόμη περισσότερο εάν καταλάμβανε και τις περιπτώσεις όπου είχαν ανοιχθεί οι οικονομικές προσφορές. Εκεί θα ήταν πολύ σοβαρό και βεβαίως θα είμασταν κάθετα αντίθετοι. Γενικότερα, αυτό που θέλω να πω και θα κλείσω, είναι ότι σύμφωνα με την πεποίθηση του συμβουλίου και της ΕΑΑΔΗΣΥ, της Ανεξάρτητης Αρχής Δημοσίων Συμβάσεων, θα έπρεπε να υπήρχε μια συνολικότερη αναμόρφωση του ν.3310 και όχι μόνο του άρθρου 4 παράγραφος 4 εδαφίων α΄ και β΄. Αυτή είναι μια πρόταση που έχουμε υποβάλει και στο Υπουργείο και πιστεύω ότι θα την εξετάσει. Ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Κι εμείς ευχαριστούμε. Ο κ. Βαργιάμης, έχει το λόγο.

**ΔΗΜΗΤΡΙΟΣ ΒΑΡΓΙΑΜΗΣ (Αντιπρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΓΣΒΕΕ)):** Θέλω να κλείσω λέγοντας ότι τα τεχνικά επαγγέλματα είναι αυτά που κτίζουν τη χώρα. Εάν θέλουμε μια καλύτερη χώρα, πρέπει να δώσουμε έμφαση στην εκπαίδευση αλλά και στην πρόσβαση στην αγορά εργασίας. Υπάρχει αυτή τη στιγμή στη χώρα μας μια αδήλωτη εργασία σε μεγάλο βαθμό, να το πω έτσι. Έχει δημιουργηθεί και μια νέα αδήλωτη εργασία, το αδήλωτο επάγγελμα, κύριε Υπουργέ. Είναι μια αδήλωτη επιχειρηματική δραστηριότητα. Αυτό ουσιαστικά εμπεριέχει δύο παραμέτρους. Η μια παράμετρος είναι ο αθέμιτος ανταγωνισμός προς το υγειές επιχειρείν και δεν μπαίνουν έσοδα στα ταμεία του κράτους.

Επίσης, εμπεριέχει και μια δεύτερη παράμετρο, το ζήτημα της δημόσιας ασφάλειας και των κινδύνων όσον αφορά την υγεία των καταναλωτών. Είμαστε μάρτυρες, δυστυχώς, δυστυχημάτων, τουλάχιστον στο δικό μας επάγγελμα του υδραυλικού, με δεκάδες θύματα στην πάροδο των χρόνων. Τελευταία είμασταν μάρτυρες του δυστυχήματος που έγινε στην Καλαμάτα. Πρέπει να πάρουμε υπόψη μας τι ισχύει στην Ευρώπη, κύριε Υπουργέ και να πάμε σε πολύ γρήγορες παρεμβάσεις, να βάλουμε τις ασφαλιστικές δικλίδες αλλά και να βάλουμε, εάν θέλετε, υψηλά πρόστιμα, όχι μόνο σε αυτούς που δεν ασκούν το επάγγελμα αλλά και σε αυτούς που το ασκούν λάθος. Ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Κι εμείς ευχαριστούμε. Ο κ. Ροδόπουλος, έχει το λόγο.

**ΝΙΚΟΛΑΟΣ ΡΟΔΟΠΟΥΛΟΣ (Μέλος ΣΒΑΠ και Πρόεδρος της «Ελληνικής Εταιρίας Logistics»):** Καταρχήν, ως Μέλος του Εθνικού Συμβουλίου Εφοδιαστικής Αλυσίδας του Υπουργείου Ανάπτυξης, έχουμε συνεδριάσει περισσότερες από εξήντα φορές και πάνω από δεκαπέντε φορές έχουμε ασχοληθεί και έχουμε γνωμοδοτήσει για τα επιχειρηματικά πάρκα. Για εμάς, πλέον, το ελάχιστο της συναίνεσης που υπάρχει σήμερα είναι πολύ σημαντικό για ένα μπορέσουμε να προχωρήσουμε, ως χώρα, με ένα εθνικό συμφέρον και ένα εθνικό όραμα. Ταυτόχρονα, θα ήθελα να επισημάνω ότι οι προτάσεις που ασχολούνται με το θέμα του περιβάλλοντος, την ανάπτυξη και τη μείωση του χρόνου αδειοδότησης των επιχειρηματικών πάρκων, θα είναι μια σημαντική μια βελτιωτική δράση - κίνηση νομοθετικού περιεχομένου, που πρέπει να συμπεριληφθεί στο παρόν σχέδιο νόμου. Ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ο κ. Κουδούνης, έχει το λόγο.

**ΝΙΚΟΛΑΟΣ ΚΟΥΔΟΥΝΗΣ ( Πρόεδρος του Συνδέσμου Βιομηχανιών Στερεάς Ελλάδας (ΣΒΣΕ)):** Είπε ο κ. Απόστολου ότι από τώρα και στο εξής ξεκινάνε τα δύσκολα και εν μέρει έχει δίκιο. Αναλαμβάνουμε την ευθύνη να οργανώσουμε και να φέρουμε σε πέρας, να υλοποιήσουμε, ένα δύσκολο επιχειρηματικό σχέδιο. Είναι ένα σχέδιο που το επεξεργαζόμαστε τέσσερις φορείς, η Περιφέρεια Στερεάς Ελλάδας, ο Σύνδεσμος Βιομηχανιών Στερεάς Ελλάδας, ο Δήμος Τανάγρας και ο «Επενδυτής».

Νομίζω ότι αυτή η συναίνεση, έχει και την απήχηση του κόσμου, του περιβάλλοντος που είναι οι βιομηχανίες, δηλαδή η τοπική κοινωνία συναινεί και έχει συνεισφέρει τα μάλα στο να διαμορφωθεί αυτή η πρόταση. Η ευθύνη είναι αποκλειστικά δική μας να προωθήσουμε την υλοποίηση αυτού του πάρκου και οι εγκατεστημένες επιχειρήσεις έχουν πολύ δουλειά να κάνουν και υπόσχονται να λειτουργήσουν αυτό το πάρκο άψογα και με συνέπεια.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Πουλιάνος.

**ΠΑΝΑΓΙΩΤΗΣ ΠΟΥΛΙΑΝΟΣ ( Πρόεδρος της Ομοσπονδίας Ψυκτικών Ελλάδος – ΟΨΕ):** Κύριε Πρόεδρε, τοποθετήθηκα στην αρχή και συμφώνησα με τα άρθρα 16 και 18, όμως το θεσμικό και νομοθετικό πλαίσιο για την προστασία του περιβάλλοντος χρειάζεται την ενίσχυση νομοθετικών μηχανισμών, προκειμένου να εφαρμοστούν οι Κανονισμοί, που απαιτούνται από την Ε.Ε., ενέργειες που στη χώρα μας δυστυχώς δεν πραγματοποιούνται και δεν γνωρίζουμε το λόγο. Η εφαρμογή του Ευρωπαϊκού Κανονισμού του Συμβουλίου της Ευρώπης για τα φθοριούχα ψυκτικά αέρια, τα οποία συμβάλλουν υψηλούς συντελεστές στο Φαινόμενο του Θερμοκηπίου, δημιουργούν σοβαρά περιβαλλοντικά προβλήματα, όμως δεν αντιμετωπίστηκε ποτέ σοβαρά η περίπτωση αυτή στη χώρα μας.

Μάλιστα, προς επίρρωση αυτής της άποψης σάς ενημερώνουμε ότι το Δ.Σ. της Ομοσπονδίας Ψυκτικών Ελλάδος έχει κάνει κάποιες ενέργειες για να έρθει σε επαφή με τον Υπουργό Παιδείας, όπου υπάγεται ο ΕΟΠΠΕΠ, γιατί ο ΕΟΠΠΕΠ έχει δηλώσει αδυναμία να εκδώσει πιστοποιητικά διαχείρισης φθοριούχων ψυκτικών αερίων, μετά από εξετάσεις, που δεν διενεργεί ο ΕΟΠΠΕΠ, αλλά οι Περιφέρειες. Ο λόγος είναι, γιατί δεν έχει συνταχθεί νομοθετική εξουσιοδοτική ρύθμιση από το Υπουργείο Παιδείας στον ΕΟΠΕΠ για να πράξει τα δέοντα, σε ό,τι έχει σχέση δηλαδή με τη μορφοποίηση και τη χορήγηση πιστοποίησης στους ψυκτικούς.

Η μη χορήγηση βεβαίωσης επάρκειας στους αδειούχους τεχνικούς ψυκτικούς αυτομάτως τους θέτει εκτός αγοράς εργασίας, γιατί προκειμένου να εξασκήσουν το επάγγελμά τους πρέπει να έχουν την προβλεπόμενη από τον Ευρωπαϊκό Κανονισμό πιστοποίηση. Δεν θεωρούμε ότι είναι συντεχνιακό αίτημα, ούτε προνομιακή μεταχείριση θέλουμε, αλλά είμαστε υποχρεωμένοι ως χώρα, αλλά και ως πολίτες της Ευρωπαϊκής Ένωσης να εφαρμόσουμε τους Ευρωπαϊκούς Κανονισμούς. Είναι αδιανόητο χιλιάδες τεχνικοί ψυκτικοί να καταφεύγουν σε άλλες χώρες της Ε.Ε., προκειμένου να εξασφαλίσουν το εφόδιο, που είναι υποχρεωμένοι να έχουν, αλλά η πατρίδα τους δεν είναι σε θέση να τους εξασφαλίσει.

Ζητήσαμε από τον Υπουργό Παιδείας, εάν κρίνει ότι είναι απαραίτητο, να λάβει άμεση πληροφόρηση από τους επαγγελματίες του κλάδου και να θέσει τέρμα στην οικονομική αιμορραγία που υφιστάμεθα, προκειμένου να ζητούμε στο εξωτερικό, στην Κύπρο κατά κύριο λόγο, αφού υπάρχει αμοιβαία αναγνώριση μεταξύ των κρατών - μελών της Ε.Ε. στην πιστοποίηση, να δώσει λύση στο πρόβλημά μας και να μας δώσει την ευκαιρία να βρεθούμε από κοντά. Ζητούμε από εσάς, εάν μπορείτε, να μας φέρετε σε επαφή με το Υπουργείο. Δεν καταλαβαίνουμε, σαν δευτεροβάθμια συνδικαλιστική οργάνωση, εκπροσωπώντας 10.000 ψυκτικούς, ελεύθερους επαγγελματίες και μισθωτούς, να μην μπορούμε να έχουμε μια τέτοια συνάντηση με τον Υπουργό.

Θα κλείσω λέγοντας, ότι αυτό που συμβαίνει δεν μας τιμά σαν χώρα, αλλά ούτε και σαν πολίτες της Ελληνικής Δημοκρατίας, υποβαθμίζει τον κλάδο μας, προσβάλλει όλους τους τεχνικούς ψυκτικούς και δημιουργεί και μαύρη παροχή εργασίας. Ελπίζουμε να υπάρχει μια άμεση λύση, για να μη χρειαστούν περαιτέρω ενέργειες διαμαρτυρίας από την ΟΨΕ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει η κυρία Αλευρίτου.

**ΕΛΕΝΗ ΑΛΕΥΡΙΤΟΥ (Πρόεδρος του Δ.Σ. της Ένωσης Καταναλωτών «Η Ποιότητας της Ζωής» - ΕΚΠΟΙΖΩ):** Στη συζήτηση με την αφορμή της παρουσίας τόσων πολλών επαγγελματικών φορέων, θα ήθελα να ρωτήσω τον κ. Υπουργό, εάν είναι εφικτό και σκόπιμο να μπει μια διάταξη στο παρόν νομοσχέδιο, η οποία να επιβάλει - δεν μου αρέσει τόσο η λέξη - σύναψη συμβολαίου μεταξύ καταναλωτή και επαγγελματία, όλων αυτών των μικροεπαγγελματιών, που τους χρειαζόμαστε καθημερινά στα σπίτια μας. Έχουμε πολλά προβλήματα μαζί τους, ασυνέπειας κ.λπ. και αυτό θα μπορούσε να γίνει μέσω των φορέων και των ομοσπονδιών τους και είναι και μια μορφή καταπολέμησης του αθέμιτου ανταγωνισμού και της αθέμιτης εργασίας, που ακούστηκε προηγούμενα. Θα ήταν πολύ ενδιαφέρον αυτό. Ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής)**: Το λόγο έχει ο κ. Πιτσιόρλας.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης)**: Θέλω να ευχαριστήσω όλους τους εκπροσώπους των φορέων. Θα προσπαθήσουμε να αξιοποιήσουμε τη σημερινή συζήτηση στο περιθώριο που έχουμε, για να δούμε τι μπορούμε να ενσωματώσουμε από όσα ακούσαμε σήμερα. Ξεχωρίζω το θέμα των τεχνικών επαγγελμάτων, στο οποίο είμαστε αρκετά πίσω. Κάνουμε μια προσπάθεια να ρυθμίσουμε τα θέματα και, προφανώς, χρειάζεται πολλή μεγαλύτερη δουλειά.

Δεν μπορούμε να την ολοκληρώσουμε στα πλαίσια αυτού του νομοσχεδίου, όμως από την πλευρά μας δεσμευόμαστε, αμέσως μετά την ψήφιση του νομοσχεδίου αυτού, να δούμε όσο πιο αναλυτικά μπορούμε τα θέματα και σε συνεργασία με όλους τους φορείς. Κάναμε αρκετές συναντήσεις, είναι αλήθεια, και δεν ολοκληρώσαμε όλο τον κύκλο. Αναγνωρίζω ότι εδώ χρειάζεται να κάνουμε γρήγορα πολλή δουλειά και είναι πολύ σημαντικό θέμα για την οικονομία μας και για τους καταναλωτές, από όποια πλευρά και αν το δούμε.

Δεύτερον, τα χρέη της Πανελλήνιας Έκθεσης Λαμίας είναι σε ό,τι αφορά τα χρέη προς τους φορείς του δημόσιου. Για αυτά έχουμε δώσει την παράταση. Είναι 120.000 ευρώ και τα χρέη προς τους ιδιώτες είναι γύρω στους 300.000 με 350.000 ευρώ. Είναι λίγο αδιευκρίνιστο. Δεν υπάρχει θέμα. Η ρύθμιση που κάνουμε είναι, επειδή αυτά τα χρέη θα τα αναλάβει ο φορέας που δημιουργούμε εξολοκλήρου, τουλάχιστον τα χρέη προς το Δημόσιο να διευκολύνουμε με τη ρύθμιση αυτή να εξοφληθούν.

Τέλος, όσο αφορά την «golden visa», έγινε πολύ εκτεταμένη διαβούλευση για το θέμα με όλους τους φορείς και πολύ αναλυτικά για την προσθήκη αυτών των νέων προϊόντων. Την ξέρουμε την πρόταση του Χρηματιστηρίου και θα το ξανασυζητήσουμε μέχρι την Ολομέλεια. Απλώς, είναι ένα πρόγραμμα που δουλεύει πια καλά και το αναγνωρίζουν οι πάντες. Έχουμε πολύ σημαντικά έσοδα. Βεβαίως, τα προγράμματα αυτά έχουν μπει στο στόχαστρο και τα ψιλοκοσκινίζουν πολλοί. Εμείς, με τον τρόπο που έχουμε δομημένο το πρόγραμμα, δεν έχουμε προβλήματα, όπως άλλες χώρες που δίνουν διαβατήρια. Εμείς τέτοιο πράγμα δεν έχουμε στο πρόγραμμά μας. Τα νέα προϊόντα που προσθέτουμε θεωρώ ότι είναι πολύ σημαντικά. Το σταθμίσαμε πολύ. Θα το ξαναδούμε και θα επανέλθουμε. Μας απασχόλησε πάρα πολύ. Θα μιλήσουμε και θα επανέλθουμε.

Κλείνοντας, θα προσπαθήσουμε να δούμε από τις παρατηρήσεις που ακούσαμε και στα επιχειρηματικά πάρκα και στα τεχνικά επαγγέλματα, αλλά κυρίως αυτά που συγκέντρωσαν πολλές παρατηρήσεις, πού μπορούμε να έχουμε ενσωμάτωση νέων βελτιώσεων. Σε ό,τι αφορά το θέμα της ΜΟΔ, θα επανέλθουμε στη συζήτηση και στην Επιτροπή και στην Ολομέλεια με διευκρινίσεις για το θέμα αυτό. Σας ευχαριστώ πάρα πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής)**: Θέλω να ευχαριστήσω και εγώ όλες και όλους τους εκπροσώπους των φορέων. Για τους Βουλευτές, η επόμενη συνεδρίαση της Επιτροπής είναι αύριο στις 10.00΄ π.μ..

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αποστόλου Ευάγγελος, Βράντζα Παναγιώτα, Γκαρά Αναστασία, Μηταφίδης Τριαντάφυλλος, Θεοπεφτάτου Αφροδίτη, Ιγγλέζη Αικατερίνη, Μπγιάλας Χρήστος, Καρακώστα Εύη, Καραναστάσης Απόστολος, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τσιρώνης Ιωάννης, Αντωνιάδης Ιωάννης, Δήμας Χρίστος, Κατσανιώτης Ανδρέας, Βούλτεψη Σοφία, Μπουκώρος Χρήστος, Μπούρας Αθανάσιος, Κωνσταντινόπουλος Οδυσσέας, Τζελέπης Μιχαήλ, Σαχινίδης Ιωάννης, Βαρδαλής Αθανάσιος, Λαζαρίδης Γεώργιος και Μίχος Νικόλαος.

Τέλος και περί ώρα 14.40΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΕΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**